Adakah Kenaikan Harga Petrol Akan Mengurangkan Kesesakan Jalan Raya?

Masalah kesesakan jalan raya di negara kita, khasnya di kawasan bandar-bandar besar seperti Kuala Lumpur, Pulau Pinang dan Johor Bharu memang memberi kesan buruk kepada kualiti hidup kita.

Kebanyakan individu beranggapan kaedah paling mudah bagi 'menyelesaikan' masalah ini, selain daripada menambah baik sistem pengangkutan awam - adalah dengan menaikkan harga minyak petrol dan diesel.

Dengan harapan kenaikan itu akan menyebabkan lebih ramai orang mula berhenti memandu seterusnya mengurangkan jumlah kenderaan atas jalan raya. Bunyinya seakan-akan senang bukan? Realitinya apa yang kita jangka akan berlaku, sebaliknya jarang berlaku. Ini kerana sudah banyak penyelidikan yang dijalankan menemui perkara sama.

Dalam memahami hubungan di antara harga sesuatu barangan dengan permintaan, ramai antara kita sudah memahami lebih tinggi sesuatu permintaan terhadap sesuatu barangan - harganya akan naik seiring dengan permintaan.

Di sebaliknya juga sama, seandainya permintaan terhadap sesuatu barangan itu menurun, harga barangan itu berkemungkinan besar akan turun bagi memastikan jualannya tetap berjalan.

Itu kefahaman secara menyeluruh di antara hubungan permintaan dengan harga atau kos. Apa yang perlu kita sedari - harga petrol dan diesel tidak mengikut formula ini kerana dari segi teorinya permintaan pengguna kepada minyak tidak bersifat elastik berbanding harganya.

Sekiranya ada berlaku penurunan sekalipun terhadap permintaan, penurunan yang dapat dicatatkan adalah terlalu kecil sehingga tidak menampakkan kesan ketara ke atas tabiat atau rutin penggunaan kenderaan orang ramai.

Disebabkan oleh keperluan orang ramai untuk bergerak menjalankan tugas-tugas wajib mereka seperti memandu ke tempat kerja, menghantar anak ke sekolah dan keluar membeli barangan keperluan - kos kenaikan harga minyak yang tinggi sebenarnya tidak akan menghalang orang menghidupkan enjin dan memandu.

Situasi ini sudah dapat dilihat dibeberapa buah negara yang mengalami kenaikan harga minyak petrol atau diesel setiap liter yang ketara. Antara negara yang menampakkan tabiat serupa dan telah berjaya diteliti, adalah Amerika Syarikat.

Di Amerika Syarikat, pola kepenggunaan di kalangan pengguna petrol dan diesel telah berjaya dikaji dengan jelas - menampakkan bahawa pengguna sanggup 'mengorbankan' wang ringgit untuk terus kekal memandu - walaupun minyak naik menggila.

Punca utama kepada tabiat ini adalah disebabkan tiadanya alternatif atau ganti kepada pembelian minyak untuk kenderaan. Ramai warga negara tersebut tidak melihat sistem pengangkutan awam sebagai satu alternatif yang baik, khasnya di kawasan-kawasan luar bandar.

Pembelian kereta yang lebih rendah kadar penggunaan minyak juga tidak dilihat sebagai satu opsyen yang baik, kerana proses pertukaran kenderaan itu sendiri sudah menjadi satu beban kewangan yang perlu ditanggung.

Majoriti pemandu pula masih sukar untuk beralih ke kenderaan berasaskan elektrik disebabkan oleh kekangan masing-masing, khasnya melibatkan kewangan.

Keengganan rakyat Amerika Syarikat untuk mengubah corak hidup disebabkan oleh kenaikan harga minyak, menyebabkan permintaan terhadap bahan bakar tersebut tidak mengalami penurunan yang berkadaran dengan harga.

Pandangan ini disokong oleh pengalaman mereka yang pernah merasai sendiri harga bahan bakar lebih tinggi, sekitar tahun 2008 di mana harga minyak di Amerika Syarikat mencecah paras paling tinggi.

Apa yang sangat menakutkan, diramalkan seandainya tidak ada penurunan kepada kadar permintaan bekalan minyak baik petrol ataupun diesel dapat dilihat dalam pasaran Amerika Syarikat - penganalisis berpendapat harga yang ada boleh naik lebih tinggi kerana pengeluar tahu pengguna secara majoritinya boleh menyerap kesan kenaikan yang ada dalam perbelanjaan kewangan mereka.

Untuk mengatakan dapatan yang ditemui di Amerika Syarikat akan berlaku dalam corak yang sama di negara kita, kurang tepat.

Kita mempunyai pasaran yang dikawal selia kerajaan, yang bertindak menentukan harga untuk setiap satu liter bahan bakar berbanding di sana yang mengamalkan sistem pasaran terbuka.

Tetapi untuk setiap pilihan pengguna bagi mengutamakan dana dibelanjakan kepada perbelanjaan minyak untuk membolehkan kita terus memandu, pasti ada sektor atau bahagian lain yang akan terkesan akibat pilihan tersebut.

Orang ramai sudah pastilah akan berfikir dua kali sebelum keluar melancong.

Bajet untuk berbelanja membeli barangan keperluan harian akan perlu dipotong. Peruntukan yang sebelum ini digunakan untuk berhibur seperti melanggan akses TV strim atau menonton wayang tidak lagi mampu disediakan.

Kami yakin ramai yang akan berhenti menyertai skim insurans atau takaful sekiranya bajet kita sesak, kerana itulah perkara paling senang nak dikorbankan.

Semua pengorbanan ini akan dijadikan keutamaan kerana ramai menyimpan pandangan lebih senang memandu sendiri, berbanding melakukan perubahan ke atas rutin memandu harian.

Idea utama yang dikatakan penyelesaian kepada semua masalah kebergantungan kita, kepada pembelian minyak - adalah dengan membangunkan fasiliti sistem pengangkutan awam yang lebih menyeluruh.

Bagaimanapun pendapat ini hanya terpakai di bandar-bandar utama. Bagi kawasan luar bandar di mana kadar kepadatan penduduknya rendah, tidak banyak syarikat pengendali pengangkutan mahu mengambil risiko membuka perkhidmatan.

Di bandar-bandar utama pula, perancangan prasarana pengangkutan awam kita entah kenapalah lebih menyusahkan berbanding menyenangkan bagi majoriti kita, daripada aspek masa dan beban kewangan yang perlu kita tanggung.

Kos penulis untuk hadir ke tempat kerja dengan menaiki pengangkutan awam, baik daripada kos tiket dan juga bayaran parkir kenderaan jauh melebihi kos petrol mingguan yang digunakan. Kita juga belum mengambil kira faktor masa, di mana perjalanan boleh menjadi lebih lama disebabkan keperluan untuk transit dari satu lokasi ke satu lokasi dengan berjalan kaki.

Tidak penulis nafikan ramai di antara kita yang mampu menggunakan sistem pengangkutan awam dengan baik setiap hari, tanpa perlu menanggung kos lebih besar berbanding memandu sendiri.

Namun kami yakin setiap pemandu yang bergasak-gasak di atas jalan raya menempuh trafik sesak, ada sebab masing-masing kenapa mereka sanggup memandu berbanding menaiki pengangkutan awam.

Persoalannya di sini seperti yang sudah kami bentangkan - harga petrol yang tinggi walaupun akan memberi kesan kepada tabiat pemandu, tidak memberikan impak lebih besar sehingga membuatkan majoriti pemandu mula beralih menjadi penumpang pengangkutan awam.

Berapa ringgit harga petrol RON95 perlu naik, jika anda rasa penggunaan pengangkutan awam adalah solusi utama kepada masalah kesesakan?

Gasoline prices tend to have little effect on demand for car travel


5 Filem Epik Berkaitan Sejarah Malaysia Terbaik Setakat Ini

Filem bertemakan epik yang membawakan tema kepahlawanan, sama ada berdasarkan fakta sejarah mahupun mitos dan legenda, mempunyai peminatnya yang tersendiri.

Ini kerana filem epik biasanya membawakan penceritaan yang luas rangkanya, mengadunkan adegan yang hanya dapat kita baca serta kisah yang boleh dikatakan sangat sesuai untuk tayangan besar pemecah panggung.

Bagaimanapun ekoran kerangka penceritaan yang gergasi, negara kita jarang dapat menghasilkan filem epik menyebabkan peminat kita dahaga filem dalam genre sebegini.

Tidak banyak pilihan, sekurang-kurangnya kita tetap ada senarai barisan filem epik yang boleh kita banggakan. Berikut adalah lima filem epik Malaysia terbaik pada pandangan kami. Anda ada filem kesukaan anda sendiri? Nyatakan dalam ruangan komen kami.

Selepas diumum bakal diterbitkan, 'Puteri Gunung Ledang' menjadi buah mulut peminat filem tanahair kerana skop yang cuba dibawa dalam filem tersebut sangat besar cita-citanya.

Apatah lagi filem yang lebih dikenali dengan singkatan PGL bakal memvisualisasikankan salah satu hikayat popular masyarakat kita, berkenaan kisah hulubalang Melaka, Laksamana Hang Tuah dalam tugasannya meminang Puteri Gunung Ledang.

Skrip PGL mengolah banyak perkara dalam kisah asal, memperhalusi dan menokok tambah banyak elemen yang diceritakan secara tipis dalam rekod tulisan karya Sejarah Melayu dan Hikayat Hang Tuah - khasnya berkaitan tunjang filem ini iaitu hubungan cinta di antara Puteri Gunung Ledang dengan Laksamana handalan tersebut.

Dengan modal RM16.6 juta, PGL adalah filem paling mahal dalam sejarah perfileman negara kita.  Malangnya kutipan PGL yang hanya setakat bawah RM3 juta gagal untuk mengembalikan modal yang telah dibelanjakan.

Walaupun begitu sebagai sebuah filem, PGL diterima baik pengkritik yang menyifatkan filem epik tersebut sebagai sebuah karya bertema sejarah, yang membuka landasan kepada penerbitan lebih banyak karya filem bertema serupa.

Kami agak berbelah bahagi dalam pandangan kami tentang filem ini.

Nak kata 'best' sangat pun tak juga, nak kata bosan pun tak. Ada bahagian yang meleret sehingga boleh dikatakan syok sendiri. Ada juga adegan yang sangat seronok ditonton. Walaupun begitu impak filem ini cukup dirasai.

Imej M.Nasir yang memainkan watak Hang Tuah kini sudah menjadi de facto standard gambaran 'Hang Tuah' dalam mana-mana format visual yang ada. Sebut Hang Tuah saja, terus terbayang M. Nasir berambut panjang bersilat.

Filem ini juga terus segar dijadikan topik perbualan dan perbandingan, seandainya filem-filem epik dijadikan bahan perbincangan walaupun realitinya filem ini gagal mendapat sambutan.

Menelan belanja lebih RM8 juta untuk produksinya, filem epik 'Hikayat Merong Mahawangsa' walaupun bergelar filem terbaik Malaysia bagi tahun 2011, juga gagal balik modal daripada aspek kutipannya yang hanya mencecah RM6.5 juta.

Dibuat bukan sahaja untuk pasaran tempatan, bahkan turut dipasarkan dalam pasaran antarabangsa - filem ini mendapat kritikan dalam pelbagai aspek khasnya pemilihan pelakon, kualiti skrip yang agak kacau-bilau dan ketepatan sisi sejarahnya.

Namun harus kita ingati, filem ini dibuat berdasarkan kepada kisah legenda berkenaan Merong Mahawangsa yang sukar untuk diketahui yang mana fakta sejarah dan yang mana sekadar mitos rakyat.

Kita semua sudah sedia maklum Merong Mahawangsa merupakan seorang lelaki yang tidak diketahui asalnya, menetap di kawasan jajahan empayar Rom sebelum berhijrah ke China atas urusan perniagaan.

Selepas beberapa insiden yang digambarkan dengan agak berkesan dalam filem ini, Merong akhirnya hadir ke Lembah Bujang menubuhkan kerajaan Langkasuka - menjadi raja pertama kerajaan tersebut yang akhirnya menjadi asas pembentukan kerajaan Islam Kedah yang kekal masih ada.

Jika anda sudah menonton filem ini, mungkin anda menyedari penamat filem ini agak berbeza berbanding kisah sadurannya.

Ekoran daripada percampuran elemen yang tidak jelas mana bukan fiksyen dan fiksyen, kesahihan 'Hikayat Merong Mahawangsa' seringkali diperdebatkan - walaupun ada pihak mati-matian percaya salasilah negeri Kedah sama seperti yang diceritakan dalam hikayat tersebut.

Penulis secara peribadi berpandangan terlalu banyak elemen fiksyen termasuklah catatan sejarah yang ada, kerana penceritaannya membesarkan elemen-elemen fantasi fantasi.

Walaupun dibantu elemen-elemen fantasi ini, sayangnya filem ini secara kendiri agak terumbang-ambing hasilnya, terus kekal dinilai sebagai satu cubaan yang baik pasukan produksinya tetapi gagal untuk menjadi penanda aras baharu filem epik tempatan negara kita.

Filem 'Leftenan Adnan' menjadi antara kajian watak dalam filem yang berkesan. Industri filem kita jarang mahu mengambil pendekatan serupa dalam penghasilan karya.

'Leftenan Adnan' memaparkan sejarah seorang anak muda bernama Adnan bin Saidi, warga Selangor dari Kampung Sungai Ramal, Kajang yang sanggup berkorban nyawa berkhidmat sebagai seorang askar Melayu.

Dia memilih kerjaya tersebut walaupun tidak mendapat restu ibu bapanya serta meninggalkan peluang kerjaya sebagai seorang guru yang lebih stabil dan selamat, tidak perlu bertarung nyawa.

Ekoran prestasi baik, Adnan dikenali sebagai rekrut terbaik dalam kumpulannya, sebelum dilantik ke pangkat sarjan pada tahun 1936 dan dinaikkan kepada Leftenan mengetuai platun ke 7 dalam Rejimen C Askar Melayu.

Dia dipindahkan ke Singapura pada penghujung tahun 1941, membawa bersama keluarganya. Namun jodoh keluarga itu untuk terus menetap disitu tidak lama selepas perang dunia tercetus. Bimbang pencerobohan tentera Jepun ke Singapura, memaksa Adnan menghantar isteri dan dua anak lelakinya pulang ke Sungai Ramal.

Leftenan Adnan dan Rejimen C ditugaskan mengawal beberapa lokasi strategik yang menjadi benteng terakhir pertahanan British di SIngapura, yang merangkumi petugas penyelia hospital dan barak simpanan kelengkapan tentera.

Ditekan teruk serangan Jepun, akhirnya Rejimen C terpaksa berundur ke sebuah kilang yang terletak di Bukit Candu. Dikepung tanpa jalan keluar, Adnan tumpas berjaya ditangkap hidup-hidup sebelum dikarungkan dengan guni, digantungkan kaki di atas dan ditikam dengan bayonet oleh askar Jepun.

Ini sejarah sebenarnya. Nasib baiklah adegan ini tidak digambarkan dengan terang dalam filem.

Kini Allahyarham Adnan bin Saidi diangkat sebagai wira dua negara, Malaysia dan Singapura. Kisah hidup Adnan dalam filem 'Leftenan Adnan' mendapat sambutan baik penonton, memenangi kategori filem terbaik negara selain memberikan pengarahnya Aziz M. Osman trofi pengarah terbaik.

Usaha mengemaskini filem epik ini berjaya dilangsungkan pada bulan Ogos tahun 2020. 'Leftenan Adnan' berjaya ditambahbaik resolusinya dan ditayangkan kali pertama dalam format resolusi tinggi melalui rangkaian Astro First.

Menjadi filem rujukan genre epik dan patriotik, Bukit Kepong adalah sebuah filem yang berjaya memikul tanggungjawab menjulang identiti bangsa serta semangat kecintaan pada masyarakat dan tanahair - yang diharapkan dalam setiap filem bertemakan kenegaraan.

Filem 'Bukit Kepong' garapan Allahyarham Jins Shamsuddin menceritakan semula detik-detik terakhir Sarjan Jamil Mohd Shah, ketua kepada Balai Polis Bukit Kepong dan anak-anak buahnya seramai 12 orang berhadapan serangan komunis.

Bukit Kepong pada ketika peristiwa merupakan sebuah kampung terpencil, terletak dalam derah Muar, Johor dan hanya boleh diakses melalui jalan sungai, memakan masa selama 2 jam perjalanan.

Kedudukan yang jauh dari pembangunan ini menyebabkan balai ini menjadi sasaran mudah komunis. Pada jam 5 pagi tanggal 23 Februari 1950, sekumpulan 185 orang komunis bertindak mengepung balai tersebut.

Pertempuran lebih 4 jam sepasukan kecil pegawai polis yang turut dibantu beberapa orang isteri pegawai berkhidmat, berakhir kepada kekalahan mutlak pasukan polis. 8 orang pegawai polis terkorban dan 4 lagi cedera parah dalam insiden tersebut.

'Bukit Kepong' memenangi anugerah filem terbaik Festival Filem Malaysia, menjadi filem termahal ketika itu dalam sejarah pembikinan filem kita dengan bajet RM1.3 juta.

Usaha untuk menambahbaik resolusi visual dan audio filem tersebut telah dijayakan, dilancarkan dalam format HD pada penghujung tahun 2015 dilakukan sendiri Allahyarham Tan Sri Jins Shamsuddin.

Cubaan terawal penerbitan filem tempatan untuk menghasilkan filem epik, sudah tentulah tidak boleh lari daripada melibatkan nama paling besar dalam industri perfileman kita iaitu Allahyarham Tan Sri P. Ramlee.

'Hang Tuah' menampilkan P. Ramlee sebagai teraju utama memainkan watak Tuah, bergandingan dengan Ahmad Mahmud sebagai sahabat/seteru utamanya Hang Jebat dan primadona jelita Saadiah; diterbitkan dengan belanja RM1 juta (satu kos yang sangat tinggi ketika itu) berdasarkan kisah sejarah 5 kumpulan pahlawan bersaudara yang terkenal di Melaka satu masa dulu.

Filem arahan pengarah dari India, Phani Majumdar ini juga mencatat sejarah menjadi filem tempatan pertama yang menggunakan format filem berwarna untuk tayangan.

Kontroversi berkenaan filem ini terus kedengaran sehingga ke hari ini, khasnya berkaitan ketepatan jalan cerita yang diragui kesahihannya daripada aspek sejarah.

Ada pihak mendakwa hikayat yang digunapakai untuk menghasilkan filem ini tidak benar, telah diseleweng dan telah ditokok tambah bagi merosakkan imej tokoh-tokoh sejarah yang terbabit.

Perdebatan ini terus disuarakan sehinggakan ada persatuan kaji sejarah tempatan mendesak tayangan filem ini dihentikan, agar tidak terus dapat membodohkan penonton dengan sejarah yang direka-reka.


7 Patung Figura LEGO Terawal Dunia

LEGO adalah antara mainan kanak-kanak paling popular di dunia. Permainan ini membolehkan kanak-kanak berimaginasi mencipta sesuatu dalam fikiran mereka. Ditubuhkan pada tahun 1932, syarikat LEGO mengukuhkan kedudukannya selaku pengeluar mainan kanak-kanak sehingga kini.

Namun, apa yang menghairankan, figura mini Lego tidak muncul sehingga 30 tahun selepas penubuhan syarikat, menandakan inovasi selanjutnya. Patung figura yang boleh disesuaikan ini telah membolehkan kanak-kanak dan orang dewasa sama-sama mencipta dunia baharu.

Sebahagian patung figura ini telah menjadi koleksi peminatnya sehingga meningkatkan nilainya. Malah, kami juga pernah menulis mengenai Patung Figura LEGO Paling Mahal di Dunia. Kali ini, mari lihat beberapa patung figura LEGO ya dipercayai sebagai paling awal dicipta.

Seperti set Angkasa Lepas dan set Bandar, set Istana termasuk pelbagai watak, bangunan dan kenderaan yang disesuaikan dengan tema. Patung figura mini keluaran 1983 ialah dua jenis kesatria - sesuai untuk mengembangkan kisah pengembaraan dan pertempuran yang menarik.

Kesatria pertama menampilkan perisai hitam dan merah serta topi keledar dengan penutup muka yang boleh digerakkan. Kesatria yang lain mempunyai baju perisai perak dan merah, lengkap dengan perisai yang sepadan.

Patung figura mini bagus untuk kanak-kanak yang memahami perbezaan antara mainan dan makanan, tetapi untuk kanak-kanak yang lebih muda, patung in menimbulkan bahaya tercekik yang serius - sesuatu yang benar bagi kebanyakan blok Lego.

Hasilnya, Lego membangunkan blok bangunan yang lebih besar yang dibuat untuk kanak-kanak kecil menikmati permainan ini tanpa risiko tercekik. Versi patung figura ini adalah contoh awal mainan kanak-kanak ini. Patung figura ini hanya mempunyai kepala yang dilekatkan pada badan tanpa lengan atau kaki yang masih boleh bersambung dengan blok Lego lain.

Patung figura mini chef ini adalah sebahagian daripada set patung mini yang lebih besar berfokus pada kerjaya, yang turut didatangka dengan patung figura seorang pegawai polis, doktor, pekerja binaan dan doktor.

Patung mini chef tahun 1980 ini menampilkan pakaian seragam putih, seluar hitam, tali leher merah dan topi chef yang boleh ditanggalkan. Set ini juga mempunyai cawan merah dan penyapu yang berfungsi sebagai aksesori yang sempurna untuk tukang masak.

Set keluaran tahun 1980 ini merupakan set kemaskini set Lego Town daripada versi terdahulu. Ia termasuk kenderaan dan bangunan yang lebih rumit dan juga memberi pegawai polis zip di bahagian depan kotnya.

Tokoh lain termasuk pekerja binaan, lengkap dengan topi keras, penduduk bandar, paramedik dan pemandu kereta lumba. Set ini membolehkan kanak-kanak mereka bentuk bandar impian mereka, menyesuaikan watak dan bergantung pada imaginasi mereka untuk mencipta pelbagai senario.

Pada zaman awal patung figura Lego sebelum Star Wars atau Batman bekerjasama, Lego menghasilkan set dengan konsep umum. Untuk ruang angkasa, mereka mencipta angkasawan yang datang dalam pakaian angkasa putih, merah, biru dan kuning.

Setiap angkasawan mempunyai lambang kapal angkasa, reka bentuk yang muncul pada tahun sebelumnya.

Patung figura pegawai polis Lego ini merupakan patung figura yang telah direkabentuk daripada versi awal. Figura ini menampilkan tangan seperti pencakar, badan yang boleh disesuaikan dan ton kulit kuning klasik yang dilihat pada banyak figura Legi sehingga sekarang.

Patung figuraa ini memakai seragam polis hitam dengan butang putih, lencana putih dan topi putih boleh tanggal. Patung figura watak pegawai polis ini adalah sebahagian daripada set khas Lego yang didatangkan dengan kereta polis, stesen minyak dan helikopter penyelamat.

Walaupun secara teknikalnya figura Lego ini tidak dikenal seperti pada masa kini, Lego Family merupakan usaha pertama syarikat dalam mereka bentuk patung figura ini dan oleh itu, set Lego Family ini dianggap patung figura Lego tertu di dunia.

Dijual pada tahun 1974, set in terdiri daripada seorang ibu, bapa, anak lelaki, anak perempuan dan nenek. Mereka jauh lebih besar daripada saiz patung figura masa kini, tetapi elemen reka bentuk mereka dibawa sehingga hari ini. Kepala mereka boleh digerakkan, mereka diperbuat daripada blok dan gaya rambut mereka boleh ditukar.


31 Peraturan Ketat China Untuk Kawal 'Live Streamers"

Pada 8 Jun 2022, Jabatan Kebudayaan Pelancongan,  Biro radio televisyen, semua wilayah autonomi, majlis perbandaran, Biro Kebudayaan, Sukan, Radio dan Televisyen secara langsung di bawah Kerajaan Pusat China, telah menyusun satu garis panduan dan peraturan ketat kepada semua laman atau aplikasi atas talian yang menyediakan perkhidmatan penstriman. Tidak terkecuali pengendali akaun yang selalu melakukan penstriman langsung (live streaming).

Sebelum ini, kerajaan China telah mengharamkan secara total penstriman secara langsung kerana banyak memberi impak buruk kepada rakyatnya. Hal ini telah memberi kesan besar kepada syarikat-syarikat terkemuka di China seperti Taobao, Tencent, Huya, Douyu dan lain-lain.

Pada 2021, kerajaan China telah mengenakan denda terhadap seorang pempengaruh (influencer) terkenal bernama Viya kerana mengelak untuk membayar cukai. Total jumlah anggaran cukai yang perlu Viya bayar adalah sebanyak USD 200 juta.

Viya : streamer terkenal di China. Kredit foto : BBC

Untuk menyeragamkan lagi tingkah laku profesional dikalangan penaung penstrim langsung dalam talian dan pempengaruh, kerajaan China telah menyebut 18 perkara penting dalam aturan baru itu. Antaranya ialah kod etika, tatatertib dan tatakelakuan yang ingin dipertontonkan.

Selain itu, kerajaan China juga menekankan rakyatnya agar patuh pada perlembagaan negara dan mematuhi orientasi politik yang betul. Kandungan konten yang dipersembahkan haruslah kreatif, menarik dan membawa nilai murni positif.

Sangat panjang untuk kami jelaskan keseluruhan perkara yang dinyatakan secara rasmi oleh kerajaan China. Teruskan pembacaan anda untuk mengetahui ringkasan peraturan atau undang-undang baru penstriman langsung dalam talian oleh kerajaan China.

1. Dilarang menerbitkan kandungan yang melanggar prinsip asas Perlembagaan dan kandungan yang melanggar undang-undang serta peraturan negara.

2. Larangan menerbitkan kandungan yang berniat menjatuhkan kuasa kerajaan, membahayakan perpaduan negara, kedaulatan dan keutuhan wilayah, membahayakan keselamatan negara, membocorkan rahsia negara dan mencemar maruah negara.

3. Dilarang menerbitkan kandungan yang melemahkan, memutarbelitkan atau mengutuk kepimpinan Parti Komunis China, mengutuk sistem sosialis dan pembaharuan/keterbukaan kerajaan.

4. Dilarang menerbitkan kandungan yang memburukkan tradisi/budaya negara yang baik, menimbulkan kebencian dan diskriminasi terhadap negara, memesongkan sejarah negara atau tokoh negara, menyakiti perasaan orang, menjejaskan perpaduan negara, atau melanggar adat kebiasaan negara.

5. Dilarang melanggar dasar agama, menjalankan aktiviti keagamaan di tempat tidak sepatutnya, dan mempromosikan ekstremisme agama, pemujaan ekstrim dan sebagainya.

6. Dilarang menipu, memfitnah, memutarbelitkan atau mempamerkan budaya tradisional Cina yang cemerlang, budaya sosialis yang maju, dengan cara tidak wajar.

7. Dilarang menipu, memutarbelitkan, memfitnah, berdebat serta menafikan perbuatan dan semangat pahlawan, pejuang dan tokoh negara;

8. Dilarang menggunakan teknologi pemalsuan (deepfake) menukar muka untuk memalsukan atau mengusik pemimpin, pejuang negara dan lain-lain.

9. Dilarang merosakkan imej tentera, polis, hakim dan pekerja dari kumpulan khusus yang lain.

10. Larangan untuk menyokong diskriminasi kaum (rasis), wilayah (semangat kenegerian), jantina, pekerjaan, menghina ketidakupayaan fizikal atau mental.

11. Dilarang mempromosikan kelucahan, perjudian, penggunaan dadah, keganasan, pertumpahan darah, skim piramid, penipuan, menghasut jenayah atau mengajar cara-cara melakukan jenayah, mendedahkan kaedah penyiasatan, mempamerkan senjata api dan senjata terkawal.

12. Dilarang mereka-reka dan dengan sengaja menyebarkan maklumat pengganas, maklumat palsu, sentimen cemas, wabak, bencana, atau apa jua yang mengganggu kestabilan sosial dan ketenteraman awam.

13. Dilarang menghasilkan konten seram yang berlebihan, menggambarkan kesakitan yang melampau, histeria; Gambar, video, muzik atau kesan bunyi yang boleh menyebabkan ketidakselesaan deria dan mental.

14. Larangan untuk menghina, memfitnah orang lain atau menyebarkan maklumat privasi mereka, melanggar hak dan kepentingan orang lain.

15. Dilarang menggunakan hak cipta orang lain tanpa kebenaran pengkarya asal.

16. Dilarang menggembar-gemburkan sesuatu isu sosial dan isu sensitif atau dengan sengaja mencipta "hotspot" justeru orang ramai memberikan pendapat umum.

17. Dilarang menggembar-gemburkan skandal dan perbuatan buruk individu, mempromosikan kandungan yang melanggar nilai sosial yang baik serta adat resam yang baik.

18. Dilarang berpakaian seksi atau bersolek seksi, tingkah laku menggiurkan, bahasa lucah, pemandangan bilik menghairahkan, atau apa jua yang menunjukkan kandungan berunsur seksual dan bersifat provokatif seksual.

19. Amat-amat dilarang memperkenal dan mempromosikan budaya bunuh diri, mencacatkan diri, berdarah, tindakan berisiko dan tingkah laku berbahaya lain yang mudah ditiru oleh kanak-kanak bawah umur; Dilarang juga konten berkaitan promosi alkohol dan tembakau.

20. Dilarang menjadikan kanak-kanak di bawah umur atau anak kecil sebagai bahan promosi komersial pengiklanan, persembahan atau sebagai gimik untuk mendapatkan faedah komersial (contoh:kejar likers). Dan dilarang menggambarkan perkara yang tidak elok terhadap anak kecil / kanak-kanak.

21. Dilarang menggalakkan kepercayaan karut feudal, adat budaya dan idea yang melanggar hukum akal dan hukum saintifik.

22. Dilarang memusnahkan persekitaran ekosistem, kekejaman terhadap haiwan, membunuh dan memakan haiwan dilindungan negara.

23. Dilarang mempertontonkan pembaziran makanan, aksi sengaja muntah, aksi makan berlebihan, dan sebagainya. Atau apa jua kandungan lain yang berkemungkinan mempengaruhi diet yang tidak sihat dikalangan masyarakat.

24. Dilarang menghasut pengguna lain untuk memaki hamun, mencarut dan mengajak peminat untuk melakukan sedemikian antara satu sama lain, menyebarkan berita palsu, buli siber dan keganasan siber.

25. Dilarang memasarkan barangan palsu, melanggar hakcipta intelek, melanggar hak data peribadi dan harta benda, memalsukan trafik data, mengganggu trafik data (data seperti transaksi perbankan, jumlah followers, page-views dan jumlah likers).

26. Dilarang mencipta propaganda yang keterlaluan untuk produk bagi mengelirukan pengguna, memberi janji-janji palsu, memonopoli jualan secara live bagi produk francais tanpa kebenaran atau apa jua yang melanggar undang-undang berkaitan pengiklanan (francais).

27. Dilarang sebarkan iklan palsu walaupun dalam ruang lingkup kecil seperti group wechat, meeting room, notifikasi, voice note, dan sebagainya.

28. Dilarang menipu orang untuk membeli hadiah, menggoda dan menggalakkan pengguna untuk dapat ganjaran yang lebih besar dengan modal kecil, menipu kanak-kanak untuk menekan butang "reward" dan "free gift", atau menggunakan maklumat identiti palsu dalam aktiviti ini.

29. Dilarang bersiar atau menayangkan video di tempat yang melibatkan keselamatan negara dan keselamatan awam (seperti kem tentera), menjejaskan ketenteraman hidup masyarakat, melanggar privasi kediaman orang lain, dan sebagainya.

30. Larangan untuk mempamerkan kekayaan, barangan mewah, barang kemas, wang kertas dan aset lain, memaparkan kehidupan boros dan memperkecilkan golongan berpendapatan rendah untuk memuji kekayaan mereka sendiri;

31. Dilarang melakukan perbuatan yang sudah termaktub dalam undang-undang dan peraturan serta akta lain sedia ada. Atau apa jua aktiviti yang mempunyai kesan negatif terhadap persembahan penstriman dalam talian tidak kira dalam bentuk visual (video) atau audio.

Semua undang-undang yang dinyatakan, hanya tertakluk kepada individu berumur 16 tahun ke atas. Kerajaan China melarang kanak-kanak atau remaja bawah 16 tahun menjadi live streamer. Bagi remaja antara 16 hingga ke 18 pula, mereka perlu meminta izin kepada waris terlebih dahulu. Sekiranya mereka melanggar peraturan, waris akan dikenakan tindakan. Menarik bukan?

Semua industri ditekankan untuk menjaga etika dan profesionalisme bagi mengikuti peraturan baru ini. Bukan hanya untuk 'streamer' sahaja, mana-mana syarikat yang menawarkan servis penstriman juga perlu mematuhi garis panduan ini bagi mengelakkan dikenakan tindakan.

Seperti diceritakan oleh laman SCMP, artis yang tidak mematuhi garis panduan ini akan dikenakan penolakan kredit sosial dan akan diharamkan terus untuk muncul di mana-mana skrin. Majikan, produser, atau syarikat penerbitan dilarang untuk menggajikan rakyat atau artis dengan kredit sosial yang rendah.

Bagi penulis sendiri, banyak point-point yang sangat bagus jika undang-undang seperti ini dilaksanakan di Malaysia. Namun mungkin akan berat sebelah kepada orang berkepentingan atau parti politik tertentu jika kita dilarang bercerita tentang kebenaran walaupun ia melibatkan keburukan pihak tertentu.


5 Misteri Berkenaan Mat Kilau Yang Diceritakan Kenalan Terdekat

Kisah-kisah berkenaan kehebatan pahlawan Melayu zaman dahulu, seringkali berkait dengan kepercayaan-kepercayaan mistik.

Hasil daripada gabungan kedua-dua elemen baik kemampuan fizikal dan kekuatan batin, individu yang menguasai ilmu sebegini dikatakan mempunyai kemampuan luar biasa jauh melebihi individu lain - termasuklah Allahyarham Mat Kilau sendiri.

Apakah kebolehan atau kemampuan yang beliau ada? Berikut adalah lima kisah berkenaan keupayaan luar biasa Allahyarham dalam menentang penjajahan British di Tanah Melayu.

Pernahkah anda melihat adegan pertunjukan seni pertahanan diri di mana seorang pengamal akan mencelupkan tangan beliau ke dalam minyak panas dan bila ditarik tangannya - keadaan fizikal tangannya masih tiada cacat cela?

Teknik mencelup tanpa membakar itu sebenarnya boleh dilakukan sesiapa saja, asalkan tahu menghitung waktunya agar tidak terlalu lama. Ini kerana dari aspek sains, wujud kesan fenomena dinamakan kesan leidenfrost - di mana suhu panas gagal menembusi permukaan disebabkan oleh tindak balas gas cecair yang ada.

Oleh sebab itulah banyak video mampu memaparkan individu-individu berkebolehan mampu mencelup tangan dalam minyak panas hanya dengan tangan. Tetapi bagi Mat Kilau - kebolehan beliau dilaporkan berbeza.

Menurut satu laporan dalam akhbar Berita Harian bertarikh 4 Januari 1970, Mat Kilau mempunyai kebolehan memanaskan minyak yang diletakkan di atas tangannya. Kami tidak ada penjelasan tentang fenomena tersebut sekiranya benar.

Dalam laporan sama juga, ada diceritakan oleh seorang ahli sejarah bernama Haji Mohamad Noor bin Yusuf - berlaku satu peristiwa yang memperjelaskan tentang tahap keberanian sebenar Mat Kilau yang harus kita contohi.

Allahyarham Mat Kilau semasa hidup rapat dengan seorang pembesar di Machang, Kelantan bernama Tengku Sulia Kemuning. Satu rancangan di antara British dan kerajaan Siam bagi memaksa Mat Kilau keluar dari persembunyian, melibatkan Tengku Sulia Kemuning.

British dan Siam bersetuju untuk menggunakan Tengku Sulia Kemuning sebagai umpan, agar ditangkap dan dibawa ke Siam. Pada mulanya Mat Kilau dan beberapa orang sahabatnya mahu menyerang secara berdepan kira-kira 2,000 askar Siam yang ditugaskan hadir membawa pergi Tengku Sulia Kemuning.

Bayangkan, sekumpulan kecil pemberontak nak lawan 2,000 askar bersenjata lengkap. Tindakan gila itu bagaimanapun berjaya dihalang Tengku Sulia Kemuning, yang meyakinkan Mat Kilau untuk tidak bertindak membabi buta.

Bergelar pahlawan, sudah tentulah senjata menjadi salah satu kelengkapan utama. Bagi pahlawan Melayu, keris menjadi simbol utama identiti. Pencarian berkenaan senjata-senjata yang pernah digunakan Mat Kilau memang menjadi minat orang ramai.

Anak kepada salah seorang sahabat Mat Kilau bernama Pendekar Demali, Che' Mah binti Mat Ali pada tahun 1971 pernah berkata ada dua senjata yang telah hilang di kawasan sekitar Gunung Semanggul, Perak - satu milik Tok Bahaman dan satu lagi milik Mat Kilau sendiri.

Selepas kemunculan semula Mat Kilau pada tahun 1970, Che' Mah pernah diarahkan untuk cuba mencari kembali kedua-dua keris itu namun usahanya tidak berhasil. Pertemuan Che' Mah dengan Mat Kilau meninggalkan satu memori aneh kepada Che' Mah.

Mat Kilau dalam perjumpaan itu bertindak menjampi dahi anak kepada sahabatnya, sehinggakan Che' Mah merasa seakan-akan ada sesuatu telah ditarik keluar dari dalam kepala. Bagaimanapun Che' Mah sendiri tidak mengetahui apa berlaku dan Allahyarham Mat Kilau juga tidak menjelaskan apa yang telah dilakukan.

Dua keris yang hilang itu diperbuat daripada besi jenis kuning dan putih, sementara satu lagi bilah keris Mat Kilau yang masih terpelihara dikatakan diperbuat daripada besi hijau.

Salah satu dakwaan paling menggemparkan berkenaan kaedah pertempuran yang digunapakai Mat Kilau, tidak diceritakan Mat Kilau sendiri - sebaliknya diceritakan oleh seorang lelaki lain bernama Mat Saman bin Sulaiman atau lebih dikenali sebagai 'Mat Kelantan.'

Pada awal kemunculan Mat Kelantan, beliau mengaku dia dan Mat Kilau bersahabat akrab serta terlibat dalam siri-siri pemberontakan yang telah dirancang. Apa yang menarik, Mat Kelantan mengaku beliau mempunyai hikmat yang banyak membantu Mat Kilau ketika bertarung khususnya dalam satu pertembungan di Kuala Tembeling.

Menyifatkan Mat Kilau seorang yang kacak, segak, gagah dan tampan serta dianggap seperti anaknya sendiri, Mat Kelantan berkata ilmu yang dimilikinya membolehkan 180 orang pahlawan yang berdiri di belakang beliau kebal daripada sebarang bentuk serangan senjata.

Pertempuran di Kuala Tembeling itu menyaksikan Mat Kelantan nekad berdiri di depan sekali bagi melindungi Mat Kilau dan individu lain, membolehkan hanya seorang sahaja cedera - itupun kerana dia tak sengaja memintas keduudkan Mat Kelantan.

Hanya selepas Mat Kelantan dipanggil mengadap Sultan Kelantan bagi memperjelaskan dakwaan-dakwaan ini, barulah didedahkan bahawa kebanyakan kisah yang diceritakan Mat Kelantan hanyalah tokok-tambah dirinya, termasuklah penglibatannya dalam pertempuran di Kuala Tembeling.

Mungkin berlaku secara kebetulan atau mungkin ada kaitan dengan kemunculan semula Mat Kilau dari persembunyian, sebuah busut mula terbentuk di dalam kediaman Mat Kilau selepas dia muncul.

Selain ramai orang tertanya-tanya berkenaan kemunculan semula Mat Kilau yang menjadi persoalan satu negara, orang ramai yang hadir bagi melawat pahlawan itu juga merasa aneh kenapa ada busut yang dalam rumah tersebut.

Apa yang lebih aneh, busut itu terbentuk dengan sangat cepat berbeza dengan busut-busut lain yang 'terbina' dalam tempoh lebih panjang, sehinggakan ketinggian busut itu mencapai lebih 3 kaki selepas beberapa minggu kepulangan Mat Kilau.

Anak Mat Kilau yang bernama Tok Umar, digambarkan berdiri di tepi busut yang ada - meraikan kembalinya ayah yang tercinta serta busut yang muncul di kediaman mereka. Tidak diketahui apa berlaku kepada busut tersebut dan serangga apa yang membuatnya.


5 Roller Coaster Terawal Di Dunia

Roller coaster ialah antara tarikan terbaik di mana-mana taman hiburan malah ramai orang mengembara ke seluruh dunia untuk menaiki setiap coaster yang ada. Kebanyakan rekabentuk roller coaster pada hari ini memberikan pengalaman yang "menakutkan" buat pengunjung yang menaikinya.

Sementara itu, pada peringkat awal rekabentuk roller coaster sebenarnya lebih santai dan perlahan. Kebanyakan roller coaster tertua dan terawal diperbuat daripada kayu dan mencapai kelajuan tidak lebih daripada 72 km/j.

Kesemua roller coaster ini bermula pada awal abad ke-20 dan kebanyakannya telah beroperasi secara berterusan sejak itu. Selain itu, walaupun semua roller coaster ini telah diubahsuai, semuanya masih mengekalkan pengalaman yang sama ketika menaikinya.

Roller coaster Jack Rabbit pertama kali dibina oleh John A. Miller dan Harry C. Baker pada tahun 1920 di Kennywood Park di Pennsylvania. Roller coaster ini dibina tidak lama selepas Miller mempatenkan reka bentuk trek baharu dimana semua roller coaster kayu yang dibina sejak itu telah menggunakan rekabentuk yang sama.

Reka bentuk Miller membenarkan dia meletakkan jatuhan 70 kaki (21 meter) pada Jack Rabbit, yang merupakan kejatuhan tertinggi di dunia pada masa itu. Roller coaster Jack Rabbit yang digunakan kini hanya bermula pada tahun 1951 dan telah direka oleh Edward Vettel, Sr.

Apabila kereta api yang lebih baharu mula-mula ditambah, terowong popular Jack Rabbit terpaksa dialihkan, tetapi ia telah ditambah kembali pada 1991 namun kepanjangannya telah dikurangkan.

The Wild One di taman tema Six Flags America sebenarnya tidak diperkenalkan ke taman tema itu sehingga 1986. Walau bagaimanapun, Wild One pada asalnya dibuka pada tahun 1917 sebagai Giant Coaster di Paragon Park di Hull, Massachusetts.

Paragon Park ditutup pada tahun 1985, tetapi berjaya menjual Giant Coaster kepada Wild World, yang kini menjadi Six Flags America. Menurut ahli sejarah taman hiburan, satu-satunya bahagian Wild One yang mungkin asli ialah kereta api, motor dan rantai lif.

Paragon Park juga telah menyerahkan pelan rekabentuk asal, jadi Six Flags membina semula roller coaster terrsebut mengikut spesifikasi asal. Walan roller coaster kayu lama mahal dan sukar untuk diselenggara, taman itu tidak merancang untuk membuat sebarang perubahan kepada "sekeping sejarah klasik yang hidup".

Rutschebanen, biasanya dipanggil "Roller Coaster oleh Tivoli Gardena" ialah roller coaster tertua di Eropah sejak tahun 1914. Walaupun usia Rutschebanen mungkin mengagumkan, Tivoli Gardens telah beroperasi selama lebih tujuh dekad sebelum Rutschebanen membuat kemunculannya — Tivoli Gardens dibuka pada tahun 1843 dan merupakan taman hiburan kedua tertua di dunia yang masih beroperasi.

Bagi pelawat asing, Rutschebanen mungkin kelihatan sangat mirip dengan roller coaster Matterhorn yang terkenal di Disney. Ini bukan kebetulan kerana Disney mengambil inspirasi dari Tivoli Gardens. Rutschebanen masih dikendalikan secara manual oleh seorang pengawal (brakeman).

Walaupun Leap-the-Dips lebih lama, The Great Scenic Railway  di Luna Park di Melbourne, Australia menganggap dirinya sebagai roller coaster yang beroperasi secara berterusan tertua di dunia. The Great Scenic Railway hanya ditutup buat sementara waktu berikutan tergelincir pada 1989 yang mencederakan 20 orang.

The Great Scenic Railway bukan sahaja salah satu roller coaster tertua di dunia, ia juga merupakan salah satu tarikan tertua di Luna Park — roller coaster dibuka bersama-sama dengan taman itu pada Disember 1912.

Bersama-sama dengan beberapa tunggangan roller coaster lain, Great Scenic Railway merupakan satu-satunya roller coaster yang masih memerlukan pengawal (brakeman) untuk berdiri di tengah-tengah kereta api. The Great Scenic Railway dibina menggunakan kayu pine Oregon Kanada dan treknya sepanjang 967 meter.

Mula dibina pada tahun 1902 di Lakemont Park berhampiran Altoona, Pennsylvania, Leap-the-Dips ialah roller coaster tertua di dunia. Leap-the-Dips telah direka oleh Edward Joy Morris dan dibina oleh syarikat Federal Construction Company.

Walaupun Leap-the-Dips adalah yang tertua, ia tidak beroperasi secara berterusan. Pada tahun 1985, Leap-the-Dips telah ditutup kerana kebimbangan terhadap integriti struktur coaster lama dan kekurangan dana penyelenggaraan.

Berikutan penutupan dan hampir perobohan Leap-the-Dips, organisasi American Coaster Enthusiasts (ACE) membentuk Yayasan Leap The Dips, yang berusaha untuk membuka semula/memulihkan roller coaster ini. Pemulihan Leap-the-Dips bermula pada tahun 1997 dan ia dibuka semula kepada orang ramai pada tahun 1999.


5 Persamaan Orang Biasa Dengan Pemain Bola Sepak

Sebagai sukan nombor satu paling popular dunia, perbincangan berkenaan atlet-atlet atau pemain yang terlibat dalam sukan ini pasti akan senantiasa berlangsung.

Isu dan topik melibatkan prestasi, perpindahan, kontrak dan gaji pemain bola sepak profesional sering menghiasi mana-mana perbincangan berkenaan sukan tersebut, dihiasi spekulasi dan bermacam pandangan peminat yang berbeza.

Topik gaji pemain serta kesetiaan pemain menjadi isu paling sensitif peminat, kerana ramai peminat memegang tanggapan pemain seharusnya setia dengan sesebuah kelab - tidak sepatutnya menjadikan habuan duit sebagai fokus utama.

Realitinya yang perlu kita hadam - pemain bola sepak profesional pun manusia biasa macam kita. Ini lima sebab utama yang menampakkan persamaan yang ada.

Gaji atau pendapatan pemain selalu menjadi topik yang hangat, kerana ramai beranggapan bahawa seorang pemain bola sepak profesional yang mengutamakan angka gaji yang bakal mereka terima sebagai satu perkara kurang enak.

Adakah anda sebagai pekerja tidak mahu gaji lebih tinggi, itu persoalan utamanya? Kenapa kita memandang serong pemain yang berkeinginan untuk mendapatkan purata pendapatan lebih baik, sedangkan majoriti kita sendiri menyimpan kemahuan serupa?

Pemain bola sepak profesional adalah golongan pekerja juga. Sebab itulah perjanjian mereka dengan kelab digelarkan kontrak. Ramai melihat pendapatan yang tinggi sepatutnya tidak melahirkan pemain yang tamak, mahu mengejar imbuhan lebih besar. Perlu setia kepada kelab.

Tetapi jika anda dalam posisi mereka, tak ke kita pun akan mengambil langkah serupa sehingga sanggup lompat-lompat kerja nak naikkan gaji?

Seorang pemain mula menyertai akademi negeri pada usia muda. Dia akhirnya naik dari satu tahap umur ke tahap lebih tinggi, sebelum mula menyertai pasukan utama.

Baru sempat satu musim, pemain itu yang dilabelkan 'anak jati kelab' dipancing untuk menyertai kelab lain yang diketahui lebih baik, lebih moden dan lebih terancang pergerakannya. Akibat tindakan tersebut, dia mula dikritik tidak kenang budi.

Kita juga dalam karier mahu bekerja di tempat yang memberikan kita lebih banyak faedah. Jika sebelum ini kita bekerja dalam pejabat yang sempit dan tak ada pendingin hawa, peluang untuk kerja di tempat lebih selesa sukar untuk kita kata tidak pada tawarannya.

Seandainya sebelum ini kita bekerja dengan syarikat bertaraf pemilikan tunggal, tiba-tiba datang tawaran syarikat multinasional yang diketahui lengkap serba-serbi fasilitinya - takkanlah kita nak terus setia dengan syarikat kecil kita?

Apabila anda dah biasa bekerja dalam pelbagai syarikat baik besar atau kecil, anda pasti sudah menyedari bahawa ada jurang yang ketara dalam perbezaan kualiti rakan sekerja yang bertugas bersama anda - bergantung kepada ketelitian bahagian sumber manusia mereka mencari calon yang sesuai.

Walaupun pedih untuk diakui, bekerja sebagai ketua kepada sekumpulan pekerja yang berkemahiran rendah tak sama dengan bekerja dengan barisan pekerja yang lebih mantap pengetahuan dan kemahirannya. Kita mahu rasa dicabar pekerja lain dan dalam masa sama, kita mahu tahu pekerja lain pun mempunyai keupayaan setanding kita.

Dengan ini kita sebagai individu dan juga pekerja mampu merasakan penambahbaikan dalam kemahiran kita, yang seterusnya membantu memperkembangkan lagi diri kita. Begitulah juga apa yang dihajati pemain bola sepak profesional.

Berapa lama seorang pemain yang handal mampu terus bermain dengan pemain-pemain berkategori kelas dua, sekadar puas dapat mengelak tersungkur ke divisyen bawah? Hendak tak hendak, dia pasti mahu bermain dengan pemain yang berkongsi fokus yang sama tidak puas hanya dengan pencapaian ala kadar setiap masa.

Dalam arena sukan bola sepak, reputasi pengurus memainkan peranan yang sangat besar dalam menentukan adakah kelab mampu memikat pemain-pemain yang berpotensi.

Semua individu mahu bekerja dengan individu yang kita yakini dapat membantu kita melonjakkan karier dan mempunyai kemampuan untuk menangani apa saja masalah yang bakal kita hadapi.

Kita sebagai pekerja bukan pemain bola sepak pun memasang keinginan sama. Jika kita masuk ke sesebuah organisasi atau syarikat, perkara kedua yang menjadi faktor utama paling penting selepas gaji - adalah 'hajat mendapatkan boss yang OK.'

Tak ada sesiapa selesa bekerja dengan boss yang perangainya terlalu emosi, suka mengarah-ngarah, rasa diri senantiasa betul dan hanya mahu kendalian mereka mendengar 1 per satu 1 arahan tanpa kompromi.

Kita sering mendengar kisah berkenaan pengurus yang boleh dijadikan model, berjaya membawa pemain dan pasukan ke tahap lebih tinggi. Tetapi jarang kita ceritakan tentang pengurus yang menjahanamkan kelab dan semangat pemain, sehingga mengakibatkan karier pendek pemain bola sepak terbantut.

Bayangkan anda terpaksa bekerja dalam suasana sedemikian, tanpa ada jalan keluar kerana kontrak masih berbaki 3-4 tahun dan prestasi anda pula menjunam disebabkan masalah dengan pengurus.

Bergelar pemain bola sepak profesional mengakibatkan pelbagai sentimen kurang adil diletakkan kepada anda. Anda perlu sentiasa profesional. Anda perlu jaga etika. Anda perlu memberi 100% setiap hari di atas padang.

Semuanya berpunca daripada amaun gaji yang diterima pemain-pemain ini, menyebabkan ramai di antara meletakkan jangkaan luar biasa ke atas pemain bola sepak yang mewakili kelab yang kita sokong.

Adil tak jika anda diletakkan dalam situasi sama? Adakah realistik seandainya orang luar mahu anda memberikan 100% sepanjang anda bekerja dari jam 9 hingga 5 di pejabat? Pasti tak bukan? Pasti ada masa anda pun perlu memperlahankan rentak.

Kita perlu faham kenapa mereka berhak mendapat gaji sebulan yang sama dengan gaji setahun atau dua tahun kita. Mereka bekerja depan puluhan ribu orang yang akan mengherdik mereka, setiap kali ada kesilapan dilakukan. Pengurus mereka senantiasa di tepi memerhatikan semua tindakan mereka.

Di atas padang, ada 11 pemain pasukan lawan yang sanggup melakukan apa saja agar pemain itu gagal melakukan kerja mereka dengan baik. Yang paling penting, hanya dengan berjaya berada di atas padang - dana penajaan akan masuk bagi membantu kelab memperkembangkan pengaruh mereka.

Adakah kita perlu melalui semua itu? Tidak. Apa saja kesalahan kita dalam pekerjaan kita, tak dilaporkan dalam akhbar. Penjaga gol gagal menangkap bola, satu negara mengutuk dia.

Kita tersilap masukkan data sehingga mengakibatkan kerugian kepada majikan, yang tahu hanya kita.

Lagipun, kita boleh bekerja sehingga usia kita 55, 60 tahun sebelum bersara. Pemain bola sepak nak buat duit, tak lama. Biasanya di antara usia 22 hingga 32 tahun saja mereka mampu mendapatkan gaji yang mereka pinta.


5 Kisah Tersembunyi Mat Kilau Yang Jarang Diceritakan

Mat Kilau merupakan antara nama besar, sebaris dengan nama-nama individu lain yang bangkit secara terbuka menentang penjajahan British.

Nama Allahyarham kembali menjadi sebutan masyarakat di Malaysia selepas kejayaan besar-besaran filem berasaskan pemberontakan beliau, diberi judul 'Mat Kilau' hasil garapan sutradara filem terkenal Shamsul Yusof.

Menggemparkan arena filem tanah air, sambutan luar biasa terhadap filem itu kembali menarik minat orang ramai untuk mengenali siapakah pahlawan Melayu ini.

Sejarahnya mungkin secara ringkas sudah anda ketahui, tetapi bagaimana pula dengan beberapa kisah berbeza berkaitan beliau? Berikut adalah lima kisah berbeza berkenaan Allahyarham Mat Kilau yang jarang mahu dikongsikan.

Menurut perspektif British - semua insiden pemberontakan melibatkan Tok Bahaman, Imam Rasu (Tok Gajah) dan anaknya Mat Kilau sebenarnya berpunca daripada gerakan sulit didalangi Sultan Pahang sendiri.

Pendapat ini menimbulkan dilema di kalangan pegawai British yang mentadbir - kerana mereka tahu mereka perlu bekerjasama dengan Sultan, tetapi dalam masa yang sama perlu berhati-hati dengan kelicikan Sultan Pahang sendiri.

Pendapat ini disokong rekod British, kerana kebanyakan mangsa gerakan pemberontakan yang mati dibunuh bukan orang Melayu, sebaliknya individu berbangsa Cina dibawah perlindungan British, orang Sikh yang berkhidmat sebagai pegawai keselamatan dan ada juga melibatkan orang British sendiri.

Selepas Tok Bahaman menyerah diri, perbincangan berkenaan hukuman yang sepadan dengan jenayah yang telah mereka lakukan dimulakan. Tetapi ekoran kebimbangan mereka terhadap pengaruh Sultan Pahang terhadap kumpulan pemberontak tersebut, British sukar membuat keputusan.

Sehinggakan bagi menghukum Tok Bahaman, ada idea untuk beliau dihantar saja ke tanah suci Mekah. Apa yang melucukan, idea itu ditolak kerana British risau orang Melayu melihat seandainya mereka memberontak, mereka dapat buat haji percuma ditaja British.

Mat Kilau yang terlibat dalam insiden pembunuhan di kebun candu Kuala Lipis dan dua orang lelaki China di Bukit Kayu Arak, dilaporkan akan dihantar ke Pulau Andaman - lokasi di mana British membuang banduan-banduan dari India sekiranya dia berjaya diberkas dan dibicarakan.

Dalam catatan sejarah kita, nama ayah Mat Kilau direkodkan sebagai 'Imam Rasu' atau gelarannya yang lebih terkenal 'Tok Gajah'. Bagi pihak penjajah yang bertungkus-lumus cuba menangkap Tok Gajah, gelaran yang mereka gunakan adalah 'Si Rasu.'

Beliau individu yang memainkan pengaruh yang sangat besar membentuk perjuangan anaknya Mat Kilau, selain daripada peranan besar dimainkan Orang Kaya Semantan iaitu Tok Bahaman (juga dirujuk sebagai Tok Rahman atau Tok Bahman).

Dalam satu operasi British, Imam Rasu menggunakan kepintarannya bermain politik di kalangan kesetiaan orang Melayu, menggunakan pengalamannya berbincang sehingga berjaya membuatkan seorang pemimpin pro-British bernama Penghulu Raja di Tembeling, Pahang berpaling tadah.

British pada ketika itu mengeluarkan arahan agar Penghulu Raja membina sekatan bagi menghalang pergerakan kumpulan pemberontak. Beliau pada awalnya menyatakan persetujuan tetapi mengamalkan sikap talam dua muka.

Benteng dibina demi memenuhi arahan, tetapi Imam Rasu, Mat Kilau dan para pengikut mereka dibenarkan Penghulu Raja untuk bermalam tidak jauh dari benteng tersebut hasil perbincangan dengan Tok Gajah. Siap dapat perlindungan pasukan pengawal Penghulu Raja masa beradu.

Keesokannya, Tok Gajah dan pengikutnya meneruskan perjalanan ke Kelantan. Tidak jauh daripada kumpulan itu, Penghulu Raja turut bersama-sama bergerak mengekori kumpulan pemberontak tersebut dengan rombongan 30 orang lelaki, 70 orang wanita yang dikawal 17 laras senapang.

Pengkhianatan Penghulu Raja ini sangat mencabar British, kerana mereka tidak menyangka pengaruh individu pemberontak tersebut kepada orang Melayu.

Selepas British menyedari mereka dipermainkan, British mengeluarkan pengumuman bahawa Penghulu Raja dan semua pengikutnya yang berpaling tadah akan diampunkan sekiranya mereka kembali setia kepada British.

Tok Gajah berjaya memujuk Penghulu Raja untuk menggunakan pengaruh politik beliau, berjaya mengumpulkan kumpulan-kumpulan pahlawan sekitar Kelantan untuk sama-sama berjuang dengan mereka.

Selepas menyembunyikan diri berdekad-dekad lamanya daripada menjadi buruan British, Mat Kilau akhirnya keluar dari persembunyian pada penghujung tahun 1969.

Peristiwa ini mengejutkan semua pihak kerana majoriti berpendapat Mat Kilau telahpun mati terbunuh dalam satu insiden pertempuran dengan askar British, walaupun ada ura-ura mengatakan beliau terselamat dalam keadaan cedera parah.

Banyak pihak menafikan seorang lelaki tua yang kurus serta lebih dikenali dengan gelaran 'Mat Siam' adalah Mat Kilau yang terkenal. Polemik mula timbul ekoran dakwaan tersebut, kerana dakwaan itu hanya bergantung kepada pengakuan individu itu semata-mata.

Kesangsian yang dipegang oleh sebilangan besar ahli masyarakat, tidak diterima ahli keluarga terdekat Mat Kilau. Mereka tanpa rasa ragu-ragu percaya 'Mat Siam' atau apa saja gelaran yang pernah digunakannya seperti Mohamed bin Ibrahim, adalah Mat Kilau bin Imam Rasu yang sebenar.

Disahkan anaknya sendiri yang pada ketika itu sudah berusia 80 tahun, Mat Kilau ketika keluar dari persembunyian dipercayai sudah berusia 122 tahun dalam laporan akhbar. Hanya selepas penyelidikan dijalankan, angka ini diolah semula kepada 103/104 tahun.

Individu mengaku Mat Kilau itu didapati tetap mempunyai kemampuan mental yang kuat, masih sasa serta cukup memahami selok-belok urusan istana Pahang ketika dipanggil mengadap Sultan Pahang. Kelakuan-kelakuan ini sedikit sebanyak menutup mulut mereka yang menafikan dakwaan yang timbul itu.

Selepas kemunculan semula Mat Kilau daripada persembunyian serta pengesahan kerajaan negeri Pahang berkenaan identiti beliau, usaha untuk memfilemkan kisah hidup Mat Kilau mula digembar-gemburkan sekitar awal tahun 1970 - beberapa bulan sebelum beliau meninggal dunia.

Pihak yang menyuarakan minat adalah rumah penerbitan Shaw yang ketika itu dikenali sebagai Pertubohan Shaw. Shaw ketika itu sudah mengumumkan rundingan untuk menjalinkan kerjasama dengan Studio Merdeka (atau Merdeka Filem Productions) bagi memperhalusi idea tersebut.

Bagaimanapun ekoran masih banyak tanda tanya dan kontroversi berkenaan status sebenar kesahihan identiti Mat Kilau pada waktu tersebut, idea untuk memfilemkan kisah hidup beliau tidak menemui titik permulaannya.

Hanya pada tahun 2022, sebuah filem yang digarap berdasarkan kisah hidupnya serta ada elemen ditokok-tambah bagi mengangkat penceritaan berjaya diterbitkan. Sambutan baik orang ramai terhadap filem ini membuktikan - masyarakat kita sebenarnya peduli tentang sejarah dan legasi orang lama.

Allahyarham Jins Samsuddin merupakan salah satu nama lama dan besar juga orang kuat industri perfileman kita. Selepas kemunculan semula Mat Kilau dan wujud ura-ura kisah hidupnya difilemkan, Mat Kilau mula diberikan pendedahan dan peluang untuk muncul dalam media.

Dalam salah satu laporan yang disiarkan dalam akhbar berkenaan pahlawan tersebut yang ketika itu masih hidup, dipaparkan Mat Kilau berpakaian baju kot yang jelas peninggalan British.

Tindakan itu mendapat reaksi Jins yang menyifatkan pemilihan pakaian itu untuk dipakaikan kepada seorang pahlawan Melayu yang mengabadikan diri menentang penjajah - sebagai satu pengkhianatan kepada Mat Kilau dan juga kumpulan pahlawan Melayu di Pahang.

Mat Kilau dipakaikan kot untuk rakaman pihak media membuatkan Jins Samsuddin marah

Menurut Jins, busana yang sepatutnya dipakai mestilah melambangkan orang Melayu, bertanjak dan berkeris agar lebih kena dengan kisah hidupnya.

Jins mengkritik mereka yang tidak sensitif dengan isu tersebut, sanggup memakaikan pahlawan Melayu pakaian yang menjadi legasi penjajah yang telah berjaya ditinggalkan.

TIdak ada maklum balas berkenaan kritikan itu direkodkan, sama ada oleh pihak penganjur majlis ataupun dari belah keluarga Mat Kilau sendiri. Seandainya era tersebut era internet, kami yakin isu ini pasti tular dan membawa kepada perbincangan hangat.


5 Rutin Harian Yang Kita Lakukan Secara Tidak Betul

Rutin harian kita memerlukan kita buat sesuatu secara berulang-ulang. Kesemua individu akan mandi, makan, minum, buang air, gosok gigi, kumur, pakai baju dan bermacam lagi perbuatan yang kita kongsi - kerana kita semua manusia.

Walaupun begitu, banyak sebenarnya perbuatan harian ini sebenarnya kita lakukan dengan kaedah kurang tepat tanpa kita sedari - meskipun kita melakukannya hari-hari. Jangan rasa malu untuk mengetahui tentang perkara-perkara sebegini.

Berikut adalah lima rutin harian yang sebenarnya kita setiap hari salah cara dan kaedahnya.

Ramai orang menggunakan papan kekunci komputer dalam urusan harian mereka, khasnya bagi mereka yang berkhidmat di pejabat.

Jika anda lihat bahagian bawah papan kekunci anda, biasanya akan dipasang kaki penyokong yang boleh dikuakkan untuk meninggikan serta menukarkan sudut kunci yang terpasang agar lebih berhadapan dengan anda.

Ini membantu anda melihat huruf pada papan kekunci anda dengan lebih baik.

Bagaimanapun, dalam masa yang sama perubahan sudut papan kekunci anda sebenarnya mengakibatkan kedudukan tangan anda dengan sudut capaian setiap papan kekunci berubah.

Apabila kaki papan kekunci anda dinaikkan, tangan anda sudah tidak lagi mengikut ergonomik asal rekaan papan kekunci itu; mengakibatkan tangan anda lebih mudah sakit atau lenguh.

Solusinya - bagi yang baru nak belajar menaip, mungkin ketinggian tambahan itu akan membantu anda. Guna hanya sehingga anda mahir. Seandainya anda sudah boleh menaip tanpa melihat papan kekunci, tutup kakinya. Kami yakin anda akan terus merasa keselesaan lebih semasa menaip.

Ramai di antara kita di masa hadapan akan berhadapan dengan masalah pada bahagian tengkuk, disebabkan oleh rutin harian kita yang kini banyak didominasi oleh penggunaan telefon pintar.

Majoriti pengguna telefon pintar yang dilihat penulis, termasuklah penulis sendiri gemar menggunakan telefon yang dipegang tangan disokong oleh riba kita. Ini memerlukan mata kita memandang ke bawah, menyebabkan tengkuk kita perlu tunduk bagi melihat skrin.

Apa yang akan berlaku dalam ilmu kajian postur, dinamakan sebagai forward head posture (FHP) atau 'sindrom postur kepala ke depan' di mana bahagian tulang belakang kita akan mula condong ke arah depan, mengakibatkan otot di bahagian tersebut memendek seterusnya mengakibatkan perubahan kekal pada bahagian tulang dan otot yang menyokong kepala kita.

Dalam jangka masa pendek, individu yang baru bermula tahap FHP-nya akan berdepan masalah pening kepala dan kurang selesa di dada. Lebih teruk, dia akan mula mengalami kesakitan pada bahagian dada serta rasa kurang selesa pada bahagian lengan dan tangan.

Kaedah untuk membetulkan masalah ini boleh bermula dengan anda. Mula gunakan telefon pintar anda agar ia selari dengan tahap pandangan mata anda.

Cuba tanya di manakah lokasi paling optimum bagi memegang stereng semasa memandu? Kebanyakan pemandu akan menjawab di lokasi jam 10 dan jam 2 pada stereng. Satu masa dahulu, petua ini benar.

Tetapi dalam era kenderaan telah dipasangkan teknologi lebih moden, penggunaan petua jam 10 dan 2 ini sebenarnya sudah dianggap satu ancaman kepada keselamatan pengguna kerana kedudukan tangan tersebut boleh mengakibatkan kecederaan sekiranya beg udara dalam stereng perlu diletupkan.

Panduan terbaru yang seharusnya menjadi ikutan semua pemandu adalah kedudukan tangan haruslah berada dalam kedudukan selari, yakni pada kedudukan jam 3 dan 9.

Dengan meletakkan tangan pada kedudukan lebih rendah, diharapkan agar tangan kita tidak akan bertembung dengan beg udara yang diletup pada kelajuan sangat tinggi dalam insiden kecemasan. Lagipun majoriti kereta kini sudah ada fungsi stereng berkuasa, yang mudah dan ringan dipusing.

Petua jam 10 dan 2 ini sebenarnya tercipta ketika kenderaan belum mempunyai stereng berkuasa dan pemandu perlu memulas dengan kuat stereng, bagi membolehkan kenderaan membelok.

Biar benar cara dan kaedah kita bernafas salah selama ni? Itulah yang bermain difikiran penulis bila membaca topik ini - tetapi dalam sesetengah situasi, memang diakui cara kita bernafas tidaklah salah, tetapi lebih kepada kurang berkesan.

Ada dua kaedah pernafasan yang kita lakukan tanpa henti. Biasanya kita menggunakan kaedah yang dikenali sebagai 'pernafasan dada' atau chest breathing di mana udara yang kita sedut masuk secara pendek dan minimum.

Kaedah kedua pula adalah kaedah yang dinamakan sebagai diaphragmatic breathing atau pernafasan diafragma, juga dikenali sebagai pernafasan perut. Oleh kerana badan kita sudah terbiasa dengan pernafasan dada mungkin disebabkan gaya hidup kita yang kelam-kabut, kita jarang mampu mengamalkan pernafasan diafragma secara automatik.

Jadi teknik ini perlu dilatih, agar kita mampu melakukannya. Cuba lakukan latihan mudah ini; baring di atas permukaan rata. Letakkan tangan kanan di dada, tangan kiri di perut. Tarik nafas dalam-dalam sehingga anda merasakan tangan kira di perut anda naik dan tangan kanan di dada menurun.

Ada rasa pergerakan otot pada perut anda tak bila udara mula memasuki bahagian tersebut? Itu yang kita mahukan berlaku.

Kemudian hembuskan nafas perlahan-lahan, menurunkan tangan kiri seterusnya menaikkan tangan kanan. Ulangi selama beberapa minit sehingga anda mampu melakukannya secara automatik dalam posisi lain, seperti duduk dan berdiri.

Bagi individu yang menggunakan deodoran, biasanya anda sudah pastilah akan mengenakan deodoran tersebut selepas mandi kan? Iklan promosi deodoran biasanya memaparkan modelnya menggunakannya ketika bertuala.

Untuk berfungsi pada tahap optimum, bahan yang akan menghalang tubuh anda daripada berpeluh dalam deodoran memerlukan masa bagi membentuk lapisan penghalangnya. Mengenakannya pada ketiak selepas mandi kurang efektif kerana masa yang diberikan tidak mencukupi untuk deodoran benar-benar aktif.

Berdasarkan kajian yang dilaporkan oleh British Journal of Dermatology, waktu paling baik untuk anda mengenakan deodoran adalah pada malam hari sebelum anda tidur.

Dalam kajian yang dijalankan, peserta kajian yang mengenakan deodoran sebelum tidur didapati mempunyai tahap perpeluhan lebih rendah, berbanding mereka yang mengenakannya pada waktu siang.

Lebih penting, sebelum anda mengenakan deodoran pastikan kulit anda telah benar-benar kering bagi memastikan 'plag' yang akan mengawal perpeluhan dapat dibentuk dengan sempurna.


5 Makna Sebenar Nama Slot Drama Popular Stesen TV Malaysia

Drama televisyen tidak boleh kita nafikan, merupakan sebuah format yang mempunyai jutaan peminatnya di negara.

Sama ada datang dari negara luar seperti Turki atau Korea Selatan, diimport dari seberang melibatkan negara Indonesia atau Filipin atau diadaptasi dari novel cinta hasil karya penulis tempatan, drama kekal popular memenuhi slot-slot tayangan yang diatur kemas oleh penyiar televisyen.

Biasanya dinamakan dengan nama-nama lembut bertemakan bunga seperti nama Azalea, Akasia atau Sakura atau elemen kewanitaan seperti Tiara, Bidadari atau Ratu - nama-nama slot sebegini mudah difahami. Tetapi ada juga nama slot drama popular yang sering disebut, tanpa ramai tahu maknanya.

Berikut adalah lima nama slot drama popular yang menjadi siulan peminat fanatik drama di Malaysia.

Di antara kesemua slot drama yang ada, slot 'Cerekarama' adalah yang paling lama bertahan selepas diperkenalkan.

Dari aspek bahasanya, 'cereka' mempunyai makna sesuatu kisah atau cerita yang haruslah dikarang ditulis berdasarkan kepada sesuatu kejadian atau peristiwa yang benar-benar berlaku. Ini bermakna, untuk melayakkan sesuatu drama atau filem digelarkan cereka - karya itu haruslah berbentuk fiksyen.

Jika anda tidak menyedari lagi, istilah cereka pula sebenarnya adalah singkatan kepada istilah 'cerita rekaan.'

'Rama' pula wujud dalam pelbagai makna berbeza walaupun secara rasminya hanya merujuk kepada serangga rama-rama dalam daftar kata kita. Bagaimanapun, istilah ini juga digunakan dalam perkataan seperti 'gimrama' ('gimnastik berirama'), 'diorama' dan juga 'serama' yang merujuk kepada sejenis gendang tradisional orang kita.

Kami mengandaikan istilah 'cerekarama' adalah gabungan istilah 'cereka' dan 'drama' kerana kedua-duanya mempunyai maksud yang hampir sama, melainkan sebuah 'drama' boleh digarap berdasarkan kepada kisah sebenar bukan fiksyen. Jadi dengan menamakan slot drama itu 'cerekarama', penerbit bebas menghasilkan sebarang bentuk karya sama ada fiksyen atau bukan fiksyen untuk ditayangkan dalam slot tersebut.

Jika anda tahu sebab sebenar kenapa slot itu dinamakan 'cerekarama', kongsikan kepada kami.

Bagi orang-orang lama, anda pasti mengetahui lagu klasik terkenal berjudul 'Widuri' yang dinyanyikan oleh penyanyi dari Indonesia, Bob Tutupoli dan kemudiannya dijulang sekali lagi oleh Broery Marantika.

Lagu yang ditulis oleh seorang pemuzik amatur (ketika itu) bernama Adriyadie bagi menghargai seorang gadis bernama Widuri meletup dalam pasaran Indonesia, di mana album Bob terjual melebihi 650,000 unit pada tahun 1972 hanya disebabkan populariti lagu tersebut.

Walaupun digunakan sebagai nama gadis, 'widuri' dari istilah bahasanya sebenarnya merujuk kepada sejenis tumbuhan berbunga yang biasanya mempunyai bunga cantik berwarna ungu. Dikenali dengan nama saintifik caloptropis gigantea, pokok ini yang tumbuh hanya di Asia sering digunakan bunganya sebagai perhiasan atau penyediaan jambangan.

Bagaimanapun, pokok widuri juga mampu menghasilkan getah di dalam batangnya yang beracun dan racun itu digunakan satu masa dahulu untuk menyaluti anak-anak panah, untuk tujuan berburu.

Sekiranya terkena kulit, kulit akan mulai gatal dan merah-merah. Tertelan? Boleh mati tau.

Kami tidak tahu kenapa slot drama di Malaysia, dinamakan Samarinda. Ini kerana jika anda mencari istilah ini dalam perbendaharaan kata bahasa Melayu - istilah ini tidak wujud. Kecuali di Indonesia.

Di negara republik tersebut, wujud sebuah wilayah yang terletak di bahagian timur Kalimantan, iaitu Kota Samarinda. Samarinda adalah sebuah kawasan yang masih bergantung kepada industri pembalakan dan pertanian sebagai punca ekonomi utama, mempunyai populasi lebih 800,000 penduduk - majoritinya adalah orang Melayu Banjar dan Melayu Kutai.

Menurut sejarah kota Samarinda, bandar itu bermula hasil percantuman enam buah masyarakat kampung berbeza di enam lokasi, iaitu Kampung Pulau Atas, Karang Asam, Karamumus, Luah Bakung, Sembuyutan dan Mangkupelas. Kehadiran orang Banjar ke sana menubuhkan kerajaan menyatukan mereka sebagai sebuah masyarakat lebih besar.

Nama 'Samarinda' pula hadir daripada sebutan masyarakat di sana terhadap usaha menambak sungai yang selalu naik ketika air pasang, membanjiri kawasan penduduk. Bagaimanapun selepas setiap kali menambak, mereka mendapati paras tanah yang dijadikan benteng masih 'samarandah' dengan paras air - membantutkan usaha mereka.

Oleh kerana itu kawasan itu akhirnya disebut-sebut sebagai 'Samarandah' kerana paras tanah tambaknya gagal menghalang air yang naik, sebelum diolah namanya kepada 'Samarinda.' Jadi persoalannya di sini - kenapa slot TV kita menggunakan nama tersebut? Kali akhir kami periksa, drama-drama yang disiarkan bukanlah karya produser dari Samarinda, Indonesia.

Kami tahu ramai peminat KPOP dan drama Korea Selatan ada di luar sana, jadi kami tujukan seksyen melibatkan bahasa Korea ini khas kepada anda.

Jika anda benar-benar fanatik semua tentang industri hiburan Korea Selatan, kami yakin anda dah tahu ungkapan 'saranghae' membawa maksud 'saya cintakan awak'.

Bagaimanapun, harus diingatkan dalam aspek bahasa - penggunaannya biasanya dituturkan oleh kekasih kepada kekasih, tidak sesuai untuk kegunaan hubungan lebih bersifat kasual seperti sahabat sejati atau rakan karib. Sekiranya kita pecahkan istilah ini kepada suku katanya, 'sarang' sahaja membawa makna 'cinta' manakala 'hae' pula membawa maksud 'benar/betul/boleh'.

Untuk menyebut ungkapan sama tetapi membawa makna lebih formal - masyarakat Korea menggunakan ungkapan 'sarang-ham-ni-da' bagi individu lebih tua atau 'sarang-he-yo' untuk individu yang kita hormati tanpa pertalian.

Ditulis sebagai '참사랑' dalam bahasa Korea, sekiranya anda cuba menterjemahkan perkataan Korea ini ke dalam bahasa Inggeris anda akan mendapati makna yang diberikan Google adalah 'disaster love' atau 'catastrophe love', yang bermaksud 'cinta tragik.'

Kami tak tahu kenapa ini berlaku, mungkin disebabkan ralat oleh fungsi terjemahan Google yang gagal membaca huruf tersebut dengan betul. Ini kerana menurut terjemahan asal - ungkapan 'cham-sarang' mempunyai makna cinta sejati atau cinta sebenar.

Uniknya, ungkapan ini selain dijadikan ucapan, judul-judul karya baik karya muzik, drama dan filem - turut sama digunakan sebagai nama individu dan lokasi.

Ada seorang pelakon wanita Korea Selatan bernama Choi Chamsarang. Tidak kami tahu sama ada beliau sedar atau tidak nama yang menyerupai nama beliau, digunakan sebagai judul slot tayangan drama Korea Selatan di Malaysia. Mesti dia bangga kalau tahu.

Selain itu, wujud beberapa lokasi yang menggunakan nama sama, seperti Pasar Mini Chamsarang, Hospital Chamsarang, Syarikat Chamsarang dan juga Wisma Chamsarang di merata-rata tempat di negara tersebut.


Memahami Kadar Pengagihan Keuntungan Sesebuah Filem di Pawagam

Tradisi tayangan filem zaman sekarang sudah berubah, dipacu perubahannya oleh teknologi penstriman video berasaskan internet yang semakin mendapat sambutan - khususnya dalam tayangan perdana filem-filem baru.

Persaingan dengan teknologi strim ini sedikit sebanyak menekan pengusaha pawagam, yang sangat bergantung kepada penerbitan filem-filem baru bagi membolehkan penonton hendak ke premis mereka menonton agar pawagam boleh menjana pendapatan.

Pernahkah anda terfikir ke mana perginya wang yang anda belanjakan ketika di panggung wayang? Berapa pula pengagihan di antara pengusaha pawagam dan penerbit filem yang menghasilkan karya yang bakal ditayangkan?

Sebelum kita menjawab soalan utama kita, harus kami ingatkan terlebih dahulu kepada semua peminat-peminat filem.

Walaupun jumlah kutipan filem kegemaran anda tinggi sehingga mencecah belasan jutaan ringgit, kita masih mengamalkan potongan cukai hiburan yang perlu dibayar oleh penerbit dan pengusaha panggung wayang kepada kerajaan, baik kerajaan negeri mahupun kerajaan pusat.

Nilainya agak tinggi dan berbeza-beza mengikut negeri. Menurut laporan Berita Harian, kadar cukai atau duti hiburan dikenakan di Malaysia adalah di antara 20 ke 25% jumlah pendapatan syarikat - dengan hanya Sabah tidak mengenakan potongan sama.

Cukai ini bukan saja dikenakan kepada pengusaha panggung wayang dan penerbit filem dan drama, malahan turut melibatkan premis taman tema, taman hiburan, pusat tarikan keluarga, petunjukan pentas, pusat snooker serta pusat sukan bowling.

Ini bermakna untuk setiap RM10 yang kita belanjakan sebagai tiket masuk ke taman atau premis yang disebutkan di atas, automatik RM2 atau RM2.50 adalah cukai. Kita belum ambil kira lagi GST atau SST ya!

Usaha untuk mendesak kerajaan agar merendahkan kadar ini seringkali dijalankan pengusaha dan penerbit, dengan tujuan untuk memaksimakan pendapatan yang boleh dijana syarikat serta menurunkan kadar caj kepada pengguna.

Namun tarik tali di antara kerajaan pusat dan kerajaan negeri dalam menentukan ketetapan peraturan, mengakibatkan perbincangan berkenaan topik ini jarang menemui solusi yang lebih tuntas.

OK! Semua dah faham tentang kewujudan cukai dan bagaimana 20% hingga 25% nilai pendapatan adalah untuk membayar cukai yang wajib kan?

Dengan penerangan itu, kita sudah mempunyai gambaran awal bahawa seandainya sesebuah filem mempunyai kos produksi RM1 juta - penerbit perlu sekurang-kurangnya mendapatkan kutipan RM1.25 juta hanya untuk balik modal sekiranya jumlah cukai dikira.

Contoh lain, dengan mengambil kira filem epik persilatan 'Mat Kilau.' Kita diberitahu modal bagi menghasilkan filem tersebut adalah RM8 juta.

Seandainya filem itu berjaya memperolehi kutipan 8 juta sekalipun, mereka masih rugi kerana daripada kutipan RM8 juta itu, 25% atau RM2 juta adalah cukai.

Kutipan RM8 juta itu bukanlah kutipan yang mencukupi kerana hendak tak hendak, hanya kutipan RM10 juta dianggap baru balik modal. Mencabar kan? Bagaimanapun, masih ada banyak faktor kenapa kutipan perlu jauh lebih tinggi.

Dalam urusan di antara penerbit filem dengan pengusaha panggung wayang, terdapat bermacam jenis model atau formula perjanjian diguna bagi memastikan semua pihak berpuas hati dengan pengagihan jumlah kutipan yang dijalankan.

Biasanya, kontrak di antara penerbit dan pengusaha pawagam dilakukan secara 50:50; di mana semua kutipan jualan tiket - jumlahnya akan dibahagikan secara sama rata. Ada juga beberapa kaedah berbeza, antaranya kaedah dinamakan dalam industri sebagai 'house nut formula'.

Dalam kiraan seperti ini, pengusaha pawagam diberikan hak untuk mengambil amaun kutipan dahulu sehingga mencapai kadar dipersetujui, sebelum jumlah kutipan mula dibahagikan sama rata antara pawagam dan penerbit.

Satu lagi kaedah dinamakan sebagai 'four walling formula', di mana penerbit akan mengeluarkan satu amaun yang telah dipersetujui terlebih dahulu sebagai bayaran pendahuluan kepada pengusaha pawagam untuk menayangkan filem mereka. Semua kutipan yang diterima pawagam, akan dibayar kembali kepada penerbit.

Walaupun kami menyebutkan tiga kaedah pengagihan, dalam industri sebenarnya ada banyak lagi kaedah kiraan yang diamalkan - tetapi 3 yang disebutkan di atas adalah yang paling kerap digunakan.

Bagaimanapun harus diceritakan - dalam perbincangan di antara penerbit dengan pengusaha pawagam, biasanya pengusaha mempunyai suara lebih besar kerana mereka tahu bukan hanya satu filem saja berebut mahu ditayangkan.

Ada beribu-ribu filem setiap tahun beratur menunggu masa tayangan, jadi kelebihan ini biasanya digunakan sepenuhnya pawagam untuk menentukan terma perjanjian.

Melainkan dalam kes-kes perjanjian melibatkan nama-nama besar serta berpengaruh yang sudah dijangkakan pasti meletup jualan tiketnya. Dalam situasi sebegini, penerbit mempunyai suara lebih besar bagi menetapkan apa kaedah akan diamalkan.

Kalau setakat penerbitan bebas, memang diketahui sukar nak dapat pecahan tiket sama rata. Penerbitan bersifat kendiri atau independent yang tidak melibatkan rumah penerbitan berpengaruh, pecahan nisbah kutipan biasanya ditetapkan di antara 28 ke 35%.

Senang cerita untuk setiap RM10 tiket terjual, bolehlah dapat pendapatan kepada studio sebanyak RM2.80.

Kita andaikan 100,000 tiket terjual pada harga RM10 satu tiket, jumlah kutipan adalah RM1 juta. Penerbit pula hanya akan mendapat RM280 ribu. Tolak-tolak modal yang telah dikeluarkan serta kos pemasaran, entah berapalah agaknya yang diperolehi studio-studio kecil.

Itupun kalau kutipan cecah RM1 juta. KALAU! Masih banyak filem kita nak lepas RM500,000 kutipan pun dah semput. Kutipan bawah RM50,000 pun banyak selepas tayangan di pawagam.

Jika anda tanya berapa untung penerbit - untuk mendapatkan angka yang benar-benar tepat memang sukar, kerana kita tidak tahu bagaimanakah perjanjian yang dibuat penerbit dan pengusaha pawagam.

Apa yang boleh kita buat adalah buat anggaran. Katakanlah kita menggunakan contoh filem Ejen Ali : The Movie, filem ketiga dalam senarai kutipan tertinggi negara kita dengan jumlah kutipan RM30 juta.

Kos filem ini dilaporkan menggunakan bajet sebanyak RM6.5 juta keseluruhannya, dengan sasaran kutipan RM20 juta ditetapkan.

Walaupun kutipan penuh filem animasi ini mencapai RM30 juta, automatik 25% daripada amaun tersebut terus pergi kepada cukai hiburan sebanyak RM7.5 juta dibayar oleh dua pihak penerbit dan pengusaha pawagam.

Ini bermakna ada baki lagi RM22.5 juta untuk dibahagikan di antara penerbit dan pengusaha panggung. Kita gunakan kiraan nisbah 50:50 yang menjadi standard; penerbit dan pengusaha panggung wayang masing-masing memperolehi RM11.25 juta.

Kita juga dah tahu kos pembikinan filem tersebut adalah RM6.5 juta. Untuk itu, kita tolakkan saja RM6.5 juta daripada RM11.25 juta; memberikan studio yang menghasilkan filem animasi itu pulangan pendapatan sebanyak RM4.75 juta sebagai anggaran kasar.

Sekarang mari kita bandingkan kutipan filem tersebut dengan pendapatan filem paling laku di Malaysia iaitu filem 'Munafik 2.' Berapakah kos penghasilan filem tersebut?

Hanya RM2.8 juta. Anda boleh cuba kira sendiri berapakah keuntungan yang diperolehi penerbit filem tersebut.

Kami teringin untuk membawa anda turut membincangkan kadar keuntungan yang diperolehi pengusaha pawagam hasil jualan tiket, tetapi jelas perkara itu sukar dibuat kerana tiada data yang lebih jelas.

Apa yang kita diberitahu - pawagam perlu menjalankan perniagaan jualan sampingan seperti makanan, minuman dan cenderamata bagi meningkatkan lagi pendapatan bagi menampung kos operasi.

Apa yang semua pembaca Iluminasi dah tahu - bertih jagung atau popcorn adalah antara produk jualan paling menguntungkan penjualnya, kerana mampu memberikan keuntungan sehingga 19 kali harga kos sebenar.

Berapa lama lagi model perniagaan pawagam akan kekal relevan - sukar diramal. Kemajuan penstriman video sudah semakin diterima baik, membuatkan semakin ramai individu malas nak ke pawagam menonton. Harga tiket juga semakin lama semakin meningkat.

Janganlah sampai harga satu tiket bersamaan sebulan langganan pakej filem strim di internet sudahlah.


7 Amalan Mat Kilau Yang Boleh Kita Ikuti

Tidak dinafikan lagi Mat Kilau adalah pahlawan terbilang di negara kita. Mat Kilau atau nama sebenarnya Mat Kilau Bin Imam Rasu Bin Shahrom dikatakan pernah mati sebanyak dua kali (kematian palsu) semasa berjuang menentang penjajah British di Pahang. Tarikh lahir Mat Kilau yang sebenar tidak dapat dipastikan dengan tepat tetapi dianggarkan Mat Kilau lahir sekitar tahun 1865 ke tahun 1867 di Jerantut Pahang.

Ayah beliau iaitu Rasu Bin Shahrom atau lebih dikenali sebagai Tok Gajah juga adalah seorang pejuang hebat yang mengetuai pasukan pemberontak untuk menentang penjajah British. Sebagai anak kepada Tok Gajah, kehebatan bersilat Mat Kilau tidak boleh dipertikaikan.

Selain bersilat, di usia mudanya, Mat Kilau juga mengajar anak-anak kecil dan orang dewasa membaca Al-Quran. Banyak lagi kisah-kisah menarik tentang Mat Kilau yang terputus untuk sampai ke generasi hari ini. Di sini kami rangkumkan serba sedikit amalan-amalan dan karakteristik Mat Kilau seperti yang diceritakan oleh cucunya, Sulong Bin Ibrahim serta sahabatnya bernama Tok Ngah Taib Bin Musa.

Seperti yang diceritakan oleh cucu Mat Kilau, setiap pagi Mat Kilau akan berjalan-jalan di sekeliling rumahnya melihat serba sedikit keadaan pokok-pokok dan tanaman yang ada. Selepas itu beliau akan mengaup air embun yang ada di dedaunan pokok untuk membasahkan wajah, tangan dan tubuhnya.

Mandi embun di sini tidaklah bererti mandi sehingga basah kuyup. Cukup sekadar membasahkan tubuh menggunakan air embun yang ada di daun-daun pokok. Ada juga dinyatakan

Menurut jurnal sains kesihatan, terbuki menghirup udara segar di waktu pagi dapat menyihatkan paru-paru dan alveolus. Berjalan di waktu pagi walaupun tidak berlari atau "jogging", dapat mengurangkan risiko obesiti. Selain itu, berjalan di waktu pagi dapat membantu anda yang menghadapi masalah sukar tidur malam.

Mat Kilau gemar berjalan kaki. Keluar membayar cukai berjalan, ke masjid berjalan, ke mana-mana pun berjalan kaki sahaja. Menurut Sulong Bin Ibrahim, nak ke bandar yang sejauh 5 batu (lebih kurang 8km) pun beliau berjalan kaki.

Sukar untuk melihatnya berkenderaan, termasuklah kenderaan kecil seperti basikal pun tidak digunakan.  "Kalau dia datang ke rumah saya, biasanya dia berjalan kaki. Bila saya jemput dia naik basikal untuk dihantar pulang, dia tak mahu" kata Sulong.

Dari sumber lain, anda pasti boleh mendengar kisah bahawa Mat Kilau adalah seorang yang pendiam dan tegas. Mat Kilau kurang bercakap dengan orang tidak dikenalinya ataupun kurang rapat. Namun, menurut cucunya (Sulong), Mat Kilau tidaklah begitu. Mat Kilau sanggup bersengkang mata sehingga lewat malam hanya untuk bercerita dengan anak cucunya.

Selain bercerita, Mat Kilau juga mengajar anak cucunya membaca Al-Quran dan hal hal ibadah yang lain.

Antara permainan yang Mat Kilau sangat gemar bermain bersama anak cucunya ialah permainan dadu dan hencang buah keras (laga buah keras). Ketika Mat Kilau menyamar sebagai Mat Siam, salah satu cara kenalan rapat beliau mengesahkan beliau Mat Kilau sebenar ialah melalui permainan ini lah.

Mat Kilau bukan jenis memilih makanan. Beliau tidak pernah 'komplen' atau mengadu tentang makanan. Ini adalah sangat bertepatan dengan hadis Rasulullah S.A.W yang berbunyi :

مَا عَابَ النَّبِيُّ صَلَّى اللَّهُ عَلَيْهِ وَسَلَّمَ طَعَامًا قَطُّ إِنْ اشْتَهَاهُ أَكَلَهُ وَإِنْ كَرِهَهُ تَرَكَهُ

“Nabi shallallahu ‘alaihi wa sallam tidak pernah mencela makanan sekali pun. Apabila beliau berselera (suka), beliau memakannya. Apabila beliau tidak suka, beliau pun meninggalkannya (tidak memakannya).” (HR. Bukhari no. 5409 dan Muslim no. 2064)

Selain itu, menurut Sulong Bin Ibrahim, atoknya iaitu Mat Kilau juga tidak akan minum air selagi makanan belum dihabiskan. Walaupun tiada kajian sains dapat menyokong amalan ini, namun meminum air sebelum atau sesudah makan amat-amat membantu proses pencernaan makanan di dalam perut.

Seperti yang kita tahu, Mat Kilau handal bersilat dan berlawan. Bahkan ada juga cerita lain mengatakan beliau telah menjadi guru silat kepada beberapa orang pelajar. Fakta ini sahaja membuktikan bahawa Mat Kilau adalah seorang yang 'fit', lincah dan lasak.

Selain bersilat, Mat Kilau juga gemar bermain sepak raga dan bermain gasing. Gasing di zaman Mat Kilau bukanlah gasing kecil sebesar telur ayam seperti di zaman kita ini, tetapi gasing di zaman Mat Kilau boleh dikatakan gasing tradisional hampir sebesar tapak tangan lelaki.

Amalan sentiasa bersenam ini harus kita ikuti untuk kekal sihat dan bertenaga. Tambahan pula zaman semakin maju dengan teknologi gajet dan internet ini. Anak-anak kecil juga sudah kurang kelihatan bermain di luar rumah.

Tanyalah kepada sesiapa sahaja yang mengenali Mat Kilau, pasti semuanya akan menjawab beliau adalah seorang yang sangat 'alim dan wara'. Mat Kilau sangat menjaga solatnya dan selalu mengingatkan ahli keluarganya untuk menunaikan solat.

Hal ini juga diceritakan oleh Tok Ngah Taib Bin Musa, sahabat Mat Kilau yang bersama-sama bekerja dengan orang raja bernama Tengku Selia.

Tahu tak apa yang Mat Kilau lakukan selepas pengumuman bahawa dirinya masih hidup pada 20 disember 1969? Mat Kilau membaca Al-Fatihah sebanyak 3 kali, ayat-ayat suci dan Surah Al-Baqarah ayat 1 hingga 5.

Peristiwa pada tahun 1969 di mana Mat Kilau telah mengaku bahawa dirinya masih hidup adalah sangat besar bagi negara kita. Tapi kenapa tak banyak gambarnya yang boleh kita lihat di internet?

Ini adalah kerana Mat Kilau sangat pantang dan tidak suka gambarnya diambil oleh pihak media. Namun setelah dipujuk oleh ahli keluarga dan diberi penjelasan bahawa itu adalah untuk merekodkan peristiwa sejarah dan untuk kebaikan anak cucunya juga, barulah Mat Kilau membenarkan pihak media mengambil gambarnya.

petikan berita tulisan Othman Yaakub BHarian 1970; Baca boleh, percaya jangan

Kenapa dan mengapa beliau tidak suka gambarnya diambil, tidak dapat diketahui. Namun ianya adalah satu langkah yang amat rasional (menurut penulis) dan patut menjadi ikutan generasi kini.

Masyarakat di zaman ini terlalu mudah untuk membiarkan gambar mereka dan ahli keluarga mereka menjadi tatapan orang ramai. Jangankan gambar, video melakukan aksi tak senonoh atau mengarut pun sanggup dimuatnaik untuk tatapan ramai di internet. Sempena memperingati pejuang tanah air kita yang banyak berjasa ini, marilah kita sama-sama menjaga maruah diri dan keluarga kita agar kita menjadi masyarakat yang berbudaya, berilmu tinggi serta maju.

"Mat Kilau menurut cerita cucunya" - Berita Harian, 8 January 1970

"Akuan Mat Kilau di Mesjid" - Berita Harian 29 December 1969


5 Situasi Di Mana Kita Perlu Bercakap Bohong

Kejujuran adalah satu nilai peribadi yang perlu ada dalam diri setiap insan serta sangat dihargai sekiranya diterapkan ke dalam amalan harian.

Walaupun demikian ada ketika dan waktunya hendak tak hendak kita terpaksa melanggar prinsip ini, perlu bercakap tidak benar - berbohong atau menipu demi memelihara diri sendiri. Apakah situasi-situasi tersebut?

Berikut adalah lima situasi yang kami rasa dibenarkan bercakap bohong, berdasarkan pengalaman kami. Anda ada tambahan anekdot anda?

Bagi ramai anak muda khususnya mereka yang tinggal di kawasan kota, duduk menetap bersama kawan-kawan merupakan salah satu cara kita bersama memikul beban kehidupan.

Hidup pula dari gaji ke gaji, dengan detik gembira hari masuk gaji ke akaun menjadi satu penantian. Kadangkala bila masuk gaji kita, tahu-tahu ada pula seorang kenalan yang berminat nak tahu gaji kita dah masuk ke? Padahal sebelum tu tak pernah dia berminat nak tahu tahap kewangan kita.

Ada orang yang tanya sekadar bertanya. Ada juga yang bertanya dengan menyimpan tujuan lain; nak meminjam duit, lagilah sekiranya dia memang ada reputasi sedemikian. Dalam situasi sebegini, memang lebih elok kalau kita bercakap benar - tetapi bagi yang malas nak memanjangkan cerita, tipu saja dia.

Bulan depan dia tanya lagi, cakap saja 'belum' biar dia pelik kenapa dah dua bulan gaji kita tak kunjung tiba.

Salah satu perkara paling menakutkan dalam hidup seorang pekerja adalah apabila orang atasan kita, baik CEO, supervisor, manager dan sebagainya tanpa dijemput datang kepada kita dengan tersengih-sengih dan bertanya :

Fuh. Soalan sebegini memang susah kita nak kalih, kerana kebanyakan pertanyaan ini akan menjurus kepada 'paksaan' untuk kita kerja pada hujung minggu. Tapi ada juga peluang yang sangat, sangat, sangat tipis boss kita nak belanja kita makan weekend tu.

Apa perlu kita jawab? Jangan jawab 'belum ada plan.' Pastikan anda jawab 'ada plan dah. Kenapa boss?' walaupun anda sebenarnya rancang nak tidur dua hari. Jika dia terus beralih ke rakan sepejabat anda yang lain dan tanya soalan sama - bersyukurlah anda dah terlepas kena kerja hujung minggu.

Walaupun demikian dalam masa yang sama bersyukurlah sekiranya anda dapat boss yang masih bertanya soalan ini. Ada jenis-jenis boss tak tanya langsung - terus kata 'kau kena bertugas weekend ni. Wajib.'

Kadangkala kita tengah-tengah bergegas selepas selesai membeli barang-barang keperluan rumah, datang pula seorang ejen jualan dengan muka manis cuba menjual kepada anda.

Tak kiralah dia nak jual insurans ke, penapis air, kad kredit, langganan buku kanak-kanak dan sebagainya; majoriti kita ni memang tak suka kena ganggu kan? Apatah lagi bila kita nak cepat.

Jika dia jual insurans, nak elak perkara berlanjutan katakan saja anda dah ada insurans lain. Kalau dia dari syarikat X, bohongi dia dengan kata anda pelanggan syarikat Y dengan jumlah perlindungan 5 juta.

Ada ejen mengekori anda nak juga cuba jaja kad kredit kepada anda? Cakap pada dia anda dah ada lima kad kredit, padahal yang betulnya kita hanya ada RM5 dalam baki akaun kita.

Di antara semua hujah yang kami sampaikan, ini yang mungkin membuatkan kita akan ada rasa bersalah dalam hati.

Membohongi peminta sedekah memang berat perasaannya, tapi ada masanya kewangan kita sendiri di tahap kritikal dan ngam-ngam saja bakinya.

Ada juga peminta sedekah yang jenis agak tak malu, dah bagi RM2 dia tanya pula kita RM5 tak ada ke? Amboi, banyak cantik jenis peminta sedekah macam ni. Dalam situasi sebegini, memang lebih eloklah kita tipu saja dia.

Inilah wajah isteri anda sekiranya anda menjawab secara jujur soalan maut ini

Bagi suami-suami - walaupun kita adalah jenis manusia yang jujur, ikhlas dan amanah, dengan isteri janganlah sama sekali terlalu jujur dengan mereka.

Orang perempuan ni ramai antara mereka yang gemar mendengar ayat-ayat manis diucapkan oleh suami, khususnya apabila melibatkan bentuk badan mereka. Setiap kali isteri anda bertanya 'saya gemuk ke?' pastikan anda secara automatik terus jawab 'tak.'

Walaupun jelas saiz badan isteri agak meningkat berbanding saiz sebelum nikah.

Begitulah juga dengan soalan 'baju ni cantik ke?', 'awak rasa saya ni lawa ke?', 'awak rasa kawan saya yang hot tu cantik ke?' dan bermacam lagi jenis soalan yang akan ditanya kaum wanita kepada lelaki yang dicintai mereka.

Ya kita terpaksa menipu dalam banyak situasi, tapi kita menipu demi cinta. Nak buat macam mana kan? Memang ramai perempuan semasa mengandung, badannya naik dan tak turun-turun walaupun dah bersalin.

Yang dikandungkan pun, anak kita juga. Teruskanlah berbohong demi isteri yang bahagia.


Kisah Dragon Ball Dijadikan Fahaman Agama - Gokuism

Bagi kebanyakan daripada kita yang pernah membaca buku komik atau menonton animasi Dragon Ball, watak Son Goku tidak lebih daripada sebuah watak fiksyen. Namun, tidak ramai yang tahu ada segelintir peminat siri Dragon Ball begitu obses dengan watak Goku sehingga menganggapnya sebagai jelmaan Tuhan sehingga terlahir kepercayaan Gokuism.

Dragon Ball ialah siri manga dan anime yang sangat berjaya yang mengikuti pengembaraan Son Goku (protagonis utama). Pengembaraan ini termasuk latihan dalam seni mempertahankan diri dan meneroka dunia untuk mencari Dragon Balls. Dragon Ball ada tujuh biji kesemuanya, dimana ianya digunakan untuk memanggil tuhan naga bernama Shenron (Shen Long) yang boleh menunaikan apa jua hajat seseorang.

Sepanjang perjalanannya, Goku bertemu dengan ramai kawan dan lawan yang turut mencari Bola Naga (selalunya dengan niat yang mengancam dunia).

Gokuisme ialah kepercayaan bahawa prinsip Dragon Ball menyediakan kisah-kisah ketuhanan dan paparan moral untuk kehidupan seseorang. Dikatakan bahawa Son Goku adalah model penting yang ideal sebagai orang yang sederhana beretika tinggi.

Mengikut pengiku penganut fahaman Gokuism, mereka percaya Son Goku sendiri pada dasarnya adalah seperti Jesus (mengikut kepercayaan orang Kristian). Malah, ada penganut fahaman ini percaya dan berpendapat bahawa Goku lebih hebat dan sempurna daripada Jesus.

Dakwaan ini kerana menurut mereka, Goku mati tiga kali (dan hidup kembali) untuk menyelamatkan manusia manakala Jesus hanya mati sekali untuk menyelamatkan pengikutnya. Oleh yang demikian, Goku dianggap sebagai suri teladan agama bagi pengamal Gokuisme.

Sepanjang siri Dragon Ball, Goku menghadapi kesukaran luar biasa yang kemudiannya berjaya diatasi dengan keazaman, ketabahan dan kepercayaan luar biasanya menghadapi sejumlah besar penderitaan untuk melampaui batas dirinya sendiri. Justeru membolehkan dia mengatasi lawannya.

Perkara ini dijelaskan oleh Derek Padula, seorang peminat fanatik Dragon Ball yang juga pengarang buku "Dragon Ball Culture dan pengasas laman The Dao of Dragon Ball. Dia walau bagaimanapun menekankan bahawa dia bukan pengasas Gokuisme  dan  sesiapa yang bertanggungjawa mewujudkan fahaman ini masih tidak diketahui.

Laman web ini telah menimbulkan banyak kontroversi kerana ramai pengikut fahaman Gokuism menggunakan artikel-artikel di dalamnya sebagai dalil.

Menurut Derek lagi, kemungkinan besar fahaman Gokuisme timbul daripada penulisannya dalam buku berjudul Dragon Soul: 30 Years of Dragon Ball Fandom - ia dipenuhi dengan cerita daripada peminat yang mendakwa bahawa Dragon Ball, Son Goku dan watak-watak lain (Vegeta, Gohan dan Piccolo) memberi inspirasi kepada mereka yang hidup dalam kesusahan, untuk menjadi orang yang lebih baik dan berusaha ke arah hidup yang lebih baik.

Kerana Dragon Ball, mereka  menjadi  berani mengejar impian mereka dan impian itu membolehkan mereka menjadi artis, komposer, pelukis, ahli falsafah dan sebagainya. Orang ramai mula menggunakan Dragon Ball sebagai model untuk kehidupan mereka, dan dari situ falsafah itu dengan sendirinya menjadi apa yang kini kita panggil Gokuisme.

Menariknya, Dragon Ball sendiri mempunyai kaitan keagamaan yang kuat. Goku adalah berdasarkan legenda Raja Monyet purba (Sun Wukong). Kisah itu sudah 5,000 tahun dalam budaya Cina, kebanyakannya berkaitan dengan kerohanian. Kepercayaan ini dihubungkaitkan untuk membenarkan ajaran Gokuism.

Antara hantaran yang telah dibuat oleh Derek Padula. Namun dinafikan olehnya bahawa dia adalah pengasas Gokuism. Pautan

Kepercayaan Buddha dan kepercayaan Taoism bergabung bersama untuk mencipta Agama Gokuism — kemudian, mereka menambah elemen Jackie Chan dan Bruce Lee untuk mencipta epik seni mempertahankan diri ini mereka. Apabila orang biasa menonton Goku, mereka mungkin tidak menyedarinya, tetapi bagi mereka itulah falsafah-falsafah kehidupan yang wajib dicontohi.

Walaupun tiada gereja atau pusat keagamaan khusus untuk penganut fahaman, segelintir penganut Gokuism di Amerika Selatan kadang-kadang mengadakan perarakan yang dikhaskan untuk Goku.

Orang di Amerika Latin (Selatan) mengadakan perarakan ini untuk Goku seolah-olah Goku seorang tokoh suci. Perarakan sedemikian walau bagaimanapun tidak digemari oleh kumpulan Kristian tempatan yang mendakwa Gokuism ingin bersaing dengan agama Kristian. Antara kepercayaan Gokuism :

Raja Enma, Dewa kame dan Son Goku di alam sesudah mati

Akibatnya, penganut Kristian di America Selatan menganggap bahawa Dragon Ball adalah salah satu anime yang mengandungi unsur-unsur syaitan kerana menjauhkan orang ramai daripada kepercayaan Kristian.

Tetapi Derek Padula menekankan bahawa Gokuisme bukanlah tentang menjadi seorang Goku kerana Goku adalah satu watak kartun. Gokuisme adalah tentang memanfaatkan potensi penuh anda dengan cara yang sama seperti Goku.